text:
3. Προς αποφυγή τυχόν αμφιβολιών, διευκρινίζεται ότι κανένα Μέρος δεν απαλλάσσεται των υποχρεώσεών του στο πλαίσιο της παρούσας συμφωνίας, σε περίπτωση μη συμμόρφωσης κυβερνητικής βαθμίδας ή μη κυβερνητικού φορέα του με τις διατάξεις της παρούσας συμφωνίας, κατά την άσκηση των αρμοδιοτήτων που τους έχει εκχωρήσει το Μέρος.
 ΑΡΘΡΟ 1.8
 Νομοθετικές και κανονιστικές διατάξεις και τροποποιήσεις τους
 Όταν, στην παρούσα συμφωνία, γίνεται αναφορά σε νομοθετικές και κανονιστικές διατάξεις ενός Μέρους, οι εν λόγω νομοθετικές και κανονιστικές διατάξεις νοούνται ότι περιλαμβάνουν τις τροποποιήσεις τους, εκτός αν ορίζεται διαφορετικά.
 ΑΡΘΡΟ 1.9
 Σχέση με άλλες συμφωνίες
 1. Οι ισχύουσες συμφωνίες μεταξύ της Ευρωπαϊκής Ένωσης ή των κρατών μελών της και της Ιαπωνίας δεν αντικαθίστανται από την παρούσα συμφωνία ούτε παύουν να ισχύουν λόγω αυτής.
 2. Καμία διάταξη της παρούσας συμφωνίας δεν υποχρεώνει τα Μέρη να ενεργούν κατά τρόπο μη συμβατό με τις υποχρεώσεις τους βάσει της συμφωνίας ΠΟΕ.
 3. Σε περίπτωση ασυμφωνίας ανάμεσα στην παρούσα συμφωνία και κάθε συμφωνία, πλην της συμφωνίας ΠΟΕ, στην οποία αμφότερα τα Μέρη αποτελούν συμβαλλόμενα μέρη, τα Μέρη διαβουλεύονται μεταξύ τους με σκοπό την εξεύρεση αμοιβαία ικανοποιητικής λύσης.
 4. Όταν, στην παρούσα συμφωνία, αναφέρονται ή ενσωματώνονται διεθνείς συμφωνίες (5), εξ ολοκλήρου ή εν μέρει, νοείται ότι περιλαμβάνονται οι τροποποιήσεις τους ή διάδοχες συμφωνίες που τίθενται σε ισχύ και για τα δύο Μέρη κατά την ημερομηνία υπογραφής της παρούσας συμφωνίας ή μετά από αυτήν. Αν προκύψει ζήτημα εφαρμογής των διατάξεων της παρούσας συμφωνίας, ως απόρροια αυτών των τροποποιήσεων ή διάδοχων συμφωνιών, τα Μέρη μπορούν, κατόπιν αιτήματος ενός εξ αυτών, να διαβουλευτούν μεταξύ τους με σκοπό την εξεύρεση αμοιβαία ικανοποιητικής λύσης στο συγκεκριμένο θέμα, εφόσον χρειάζεται.
 ΚΕΦΑΛΑΙΟ 2
 ΕΜΠΟΡΕΥΜΑΤΙΚΕΣ ΣΥΝΑΛΛΑΓΕΣ
 ΤΜΗΜΑ Α
 Γενικές διατάξεις
 ΑΡΘΡΟ 2.1
 Στόχος
 Στόχος του παρόντος κεφαλαίου είναι η διευκόλυνση των εμπορευματικών συναλλαγών μεταξύ των Μερών και η σταδιακή απελευθέρωση των εμπορευματικών συναλλαγών σύμφωνα με τις διατάξεις της παρούσας συμφωνίας.
 ΑΡΘΡΟ 2.2
 Πεδίο εφαρμογής
 Εκτός αν ορίζεται διαφορετικά στην παρούσα συμφωνία, το παρόν κεφάλαιο ισχύει για τις εμπορευματικές συναλλαγές μεταξύ των Μερών.
 ΑΡΘΡΟ 2.3
 Ορισμοί
 Για τους σκοπούς του παρόντος κεφαλαίου ισχύουν οι ακόλουθοι ορισμοί:
 α)
 «διαδικασίες έκδοσης αδειών εξαγωγής»: διοικητικές διαδικασίες, είτε αναφέρονται ως έκδοση αδειών είτε όχι, που χρησιμοποιεί ένα Μέρος στο πλαίσιο καθεστώτων έκδοσης αδειών εξαγωγής, οι οποίες απαιτούν την υποβολή στον αρμόδιο διοικητικό φορέα αίτησης ή άλλων εγγράφων, εκτός αυτών που απαιτούνται για τις τελωνειακές διαδικασίες, ως προϋπόθεση εξαγωγής από το εν λόγω Μέρος·
 β)
 «διαδικασίες μη αυτόματης έκδοσης αδειών εισαγωγής ή εξαγωγής»: οι διαδικασίες έκδοσης αδειών όπου η έγκριση της αίτησης δεν χορηγείται για όλα τα πρόσωπα που πληρούν τις προϋποθέσεις του οικείου Μέρους ως προς την ενασχόληση με εργασίες εισαγωγής ή εξαγωγής που αφορούν τα εμπορεύματα τα οποία υπόκεινται στις εν λόγω διαδικασίες έκδοσης αδειών· και
 γ)
 «καταγόμενο» ή «καταγωγής»: εμπόρευμα που πληροί τις προϋποθέσεις χαρακτηρισμού του ως καταγόμενου σε ένα από τα Μέρη, δυνάμει των διατάξεων του κεφαλαίου 3.
 ΑΡΘΡΟ 2.4
 Τελωνειακοί δασμοί
 Κάθε Μέρος μειώνει ή καταργεί τους τελωνειακούς δασμούς σύμφωνα με το άρθρο 2.8 παράγραφος 1. Για τους σκοπούς του παρόντος κεφαλαίου, ως «τελωνειακοί δασμοί» νοούνται δασμοί ή


text:
επιβαρύνσεις κάθε είδους που επιβάλλονται κατά την εισαγωγή εμπορευμάτων ή που συνδέονται με αυτήν, συμπεριλαμβανομένων όλων των μορφών πρόσθετων τελών ή επιβαρύνσεων που επιβάλλονται ή συνδέονται με την εν λόγω εισαγωγή, αλλά δεν περιλαμβάνονται:
 α)
 επιβαρύνσεις ισοδύναμες με εσωτερικό φόρο οι οποίες επιβάλλονται σύμφωνα με το άρθρο ΙΙΙ της GATT 1994·
 β)
 δασμοί που ισχύουν σύμφωνα με τα άρθρα VI και XIX της GATT 1994, τη συμφωνία αντιντάμπινγκ, τη συμφωνία ΕΑΜ, τη συμφωνία για τα μέτρα διασφάλισης και το άρθρο 22 του DSU· και
 γ)
 τέλη ή άλλες επιβαρύνσεις που επιβάλλονται δυνάμει του άρθρου 2.16.
 ΑΡΘΡΟ 2.5
 Μέτρα διασφάλισης για τη γεωργία
 1. Γεωργικά εμπορεύματα που πληρούν τις προϋποθέσεις για να χαρακτηριστούν «καταγόμενα εμπορεύματα» ενός Μέρους (εφεξής «γεωργικά καταγόμενα εμπορεύματα») δεν υπόκεινται σε δασμούς που επιβάλλει το άλλο Μέρος δυνάμει ειδικού μέτρου διασφάλισης στο πλαίσιο της συμφωνίας για τη γεωργία.
 2. Μέτρα διασφάλισης για τη γεωργία επί γεωργικών καταγόμενων εμπορευμάτων στο πλαίσιο της παρούσας συμφωνίας μπορούν να ισχύουν σύμφωνα με το παράρτημα 2-Α μέρος 3 τμήμα Γ.
 ΤΜΗΜΑ B
 Εθνική μεταχείριση και πρόσβαση των εμπορευμάτων στην αγορά
 ΑΡΘΡΟ 2.6
 Κατάταξη των εμπορευμάτων
 1. Η κατάταξη των εμπορευμάτων κατά τις συναλλαγές μεταξύ των Μερών είναι σύμφωνη με το εναρμονισμένο σύστημα.
 2. Κάθε Μέρος εξασφαλίζει τη συνοχή κατά την εφαρμογή των νομοθετικών και κανονιστικών διατάξεών του σχετικά με τη δασμολογική κατάταξη των εμπορευμάτων καταγωγής του άλλου Μέρους.
 ΑΡΘΡΟ 2.7
 Εθνική μεταχείριση
 Κάθε Μέρος παρέχει εθνική μεταχείριση στα αγαθά του άλλου Μέρους σύμφωνα με το άρθρο III της GATT 1994. Για τον σκοπό αυτό, το άρθρο ΙΙΙ της συμφωνίας GATT 1994 ενσωματώνεται στην παρούσα συμφωνία, τηρουμένων των αναλογιών.
 ΑΡΘΡΟ 2.8
 Μείωση και/ή κατάργηση δασμών επί των εισαγωγών
 1. Εκτός αν ορίζεται διαφορετικά στην παρούσα συμφωνία, κάθε Μέρος μειώνει ή καταργεί τους τελωνειακούς δασμούς σε εμπορεύματα καταγωγής του άλλου Μέρους σύμφωνα με το παράρτημα 2-Α.
 2. Εάν ένα Μέρος μειώσει τον εφαρμοστέο δασμολογικό συντελεστή του μάλλον ευνοούμενου κράτους, αυτός ο δασμολογικός συντελεστής ισχύει για εμπόρευμα καταγωγής του άλλου Μέρους εφόσον, και για όσο διάστημα, είναι χαμηλότερος από τον δασμολογικό συντελεστή επί του ίδιου εμπορεύματος που υπολογίζεται σύμφωνα με το παράρτημα 2-Α.
 3. Η μεταχείριση των καταγόμενων εμπορευμάτων τα οποία κατατάσσονται στις δασμολογικές κλάσεις που φέρουν την ένδειξη «S» στη στήλη «Σημείωση» του δασμολογικού πίνακα της Ευρωπαϊκής Ένωσης στο παράρτημα 2-Α μέρος 2 τμήμα Β και στον δασμολογικό πίνακα της Ιαπωνίας στο παράρτημα 2-Α μέρος 3 τμήμα Δ υπόκειται σε επανεξέταση από τα Μέρη κατά το πέμπτο έτος από την ημερομηνία έναρξης ισχύος της παρούσας συμφωνίας ή το έτος που θα συμφωνήσουν τα Μέρη, όποιο από τα δύο προηγείται. Η επανεξέταση θα αποσκοπεί στη βελτίωση των συνθηκών πρόσβασης στην αγορά, μεταξύ άλλων μέσω μέτρων όπως η ταχύτερη μείωση ή κατάργηση δασμών, ο εξορθολογισμός των διαδικασιών δημοπράτησης και η αύξηση των ποσοτήτων ποσοστώσεων, καθώς και στην επίλυση θεμάτων που αφορούν τις εισφορές.
 4. Όταν ένα Μέρος χορηγεί προς τρίτη χώρα μεγαλύτερη ή ταχύτερη δασμολογική μείωση, υψηλότερες ποσοστώσεις ή άλλη ευνοϊκότερη μεταχείριση από αυτήν που προβλέπεται από την παρούσα συμφωνία, με βάση διεθνή συμφωνία για εμπορεύματα που

type: contracts

jurisdiction: EU


text:
καλύπτεται από την παράγραφο 3, που έχουν επίδραση στο ισοζύγιο στην αγορά αυτών των εμπορευμάτων στην Ευρωπαϊκή Ένωση ή την Ιαπωνία, τα Μέρη, με σκοπό να διασφαλίσουν ότι το άλλο Μέρος λαμβάνει, τουλάχιστον, την ίδια προτίμηση, δρομολογούν επανεξέταση εντός τριών μηνών από την έναρξη ισχύος της διεθνούς συμφωνίας ανάμεσα στην Ευρωπαϊκή Ένωση και την εν λόγω τρίτη χώρα και διεξάγουν την επανεξέταση με στόχο την ολοκλήρωσή της εντός έξι μηνών από την ίδια ημερομηνία.
 ΑΡΘΡΟ 2.9
 Εμπορεύματα που επανεισάγονται μετά από επισκευή και τροποποίηση
 1. Κανένα από τα Μέρη δεν επιβάλλει τελωνειακό δασμό σε εμπόρευμα, ανεξάρτητα από την καταγωγή του, το οποίο επανεισάγεται στο τελωνειακό έδαφός του αφού έχει εξαχθεί προσωρινά από το τελωνειακό έδαφός του στο τελωνειακό έδαφος του άλλου Μέρους με σκοπό την επισκευή ή τροποποίησή του, ανεξάρτητα από το αν η εν λόγω επισκευή ή τροποποίηση θα μπορούσε να πραγματοποιηθεί στο τελωνειακό έδαφος του προηγούμενου Μέρους, υπό την προϋπόθεση ότι το εν λόγω εμπόρευμα επανεισάγεται στο τελωνειακό έδαφος του εν λόγω προηγούμενου Μέρους εντός της περιόδου που ορίζεται στις νομοθετικές και κανονιστικές του διατάξεις (6).
 2. Η παράγραφος 1 δεν ισχύει για εμπόρευμα στο τελωνειακό έδαφος ενός Μέρους υπό τελωνειακό έλεγχο χωρίς καταβολή δασμών και φόρων εισαγωγής, το οποίο εξάγεται για επισκευή ή τροποποίηση και δεν επανεισάγεται στο τελωνειακό έδαφος υπό τελωνειακό έλεγχο χωρίς καταβολή δασμών και φόρων εισαγωγής.
 3. Τα Μέρη δεν επιβάλλουν δασμό σε εμπόρευμα, ανεξάρτητα από την καταγωγή του, το οποίο εισάγεται προσωρινά από το τελωνειακό έδαφος του άλλου Μέρους για επισκευή ή τροποποίηση, υπό την προϋπόθεση ότι το εμπόρευμα επανεξάγεται από το τελωνειακό έδαφος του Μέρους εισαγωγής εντός της περιόδου που ορίζεται στις νομοθετικές και κανονιστικές του διατάξεις (7).
 4. Για τους σκοπούς του παρόντος άρθρου, ως «επισκευή» ή «τροποποίηση» νοείται κάθε εργασία ή διαδικασία που πραγματοποιείται σε εμπόρευμα για την επανόρθωση λειτουργικών ελαττωμάτων ή υλικών φθορών, και η οποία συνεπάγεται την επαναφορά του εμπορεύματος στην αρχική του λειτουργία, ή για τη διασφάλιση της συμμόρφωσής του με τις τεχνικές απαιτήσεις όσον αφορά τη χρήση του. Η επισκευή ή τροποποίηση εμπορεύματος περιλαμβάνει την αποκατάσταση και τη συντήρηση, ανεξάρτητα από την πιθανή αύξηση της αξίας, αλλά δεν περιλαμβάνει εργασίες ή διαδικασίες οι οποίες:
 α)
 καταστρέφουν τα βασικά χαρακτηριστικά ενός εμπορεύματος ή δημιουργούν ένα νέο ή διαφορετικό από εμπορική άποψη εμπόρευμα·
 β)
 μετατρέπουν ένα ημιτελές εμπόρευμα σε τελικό· ή
 γ)
 μεταβάλλουν τη λειτουργία του εμπορεύματος.
 ΑΡΘΡΟ 2.10
 Προσωρινή εισδοχή εμπορευμάτων
 Τα Μέρη εγκρίνουν αδασμολόγητη προσωρινή εισδοχή στο τελωνειακό τους έδαφος για τα ακόλουθα εμπορεύματα, σύμφωνα με τις νομοθετικές και κανονιστικές διατάξεις τους, υπό την προϋπόθεση ότι τα εν λόγω εμπορεύματα δεν υφίστανται αλλαγή, εκτός της φυσικής απαξίωσης λόγω της χρήσης τους, και ότι εξάγονται εντός της χρονικής περιόδου που ορίζει το κάθε Μέρος.
 α)
 εμπορεύματα επίδειξης ή χρήσης σε εκθέσεις, συναντήσεις ή παρόμοιες εκδηλώσεις·
 β)
 επαγγελματικός εξοπλισμός, συμπεριλαμβανομένου του εξοπλισμού για τον Τύπο ή για ραδιοφωνικές και τηλεοπτικές εκπομπές, κινηματογραφικός εξοπλισμός, βοηθητικές συσκευές για τον εν λόγω εξοπλισμό και συναφή εξαρτήματα·
 γ)
 εμπορικά δείγματα και διαφημιστικές ταινίες και ηχογραφήσεις·
 δ)
 εμπορευματοκιβώτια και παλέτες που χρησιμοποιούνται ή


text:
πρόκειται να χρησιμοποιηθούν στις διεθνείς μεταφορές εμπορευμάτων και συναφή εξαρτήματα και εξοπλισμός·
 ε)
 υλικά ευημερίας για ναυτικούς·
 στ)
 εμπορεύματα που εισάγονται αποκλειστικά για επιστημονικούς σκοπούς·
 ζ)
 εμπορεύματα που εισάγονται για διεθνείς αθλητικούς αγώνες, επιδείξεις ή προπονήσεις·
 η)
 προσωπικά αντικείμενα ταξιδιωτών· και
 θ)
 τουριστικό διαφημιστικό υλικό.
 ΑΡΘΡΟ 2.11
 Δασμολογητέα αξία
 Για τον καθορισμό της δασμολογητέας αξίας εμπορευμάτων που αποτελούν αντικείμενο συναλλαγών μεταξύ των Μερών ισχύουν οι διατάξεις του μέρους Ι της συμφωνίας για την εφαρμογή του άρθρου VII της Γενικής Συμφωνίας Δασμών και Εμπορίου του 1994, στο παράρτημα 1Α της συμφωνίας ΠΟΕ, τηρουμένων των αναλογιών.
 ΑΡΘΡΟ 2.12
 Εξαγωγικοί δασμοί
 Κανένα μέρος δεν επιτρέπεται να θεσπίζει ή να διατηρεί δασμούς, φόρους ή άλλα τέλη και επιβαρύνσεις κάθε είδους, που επιβάλλονται σε εμπορεύματα τα οποία εξάγονται από το ένα Μέρος στο άλλο Μέρος, ή άλλους εσωτερικούς φόρους ή άλλες επιβαρύνσεις σε εμπορεύματα που εξάγονται στο άλλο Μέρος, πέραν εκείνων που θα επιβάλλονταν σε ομοειδή εμπορεύματα που προορίζονται για εσωτερική πώληση. Για τους σκοπούς του παρόντος άρθρου, στα τέλη ή τις άλλες επιβαρύνσεις κάθε είδους δεν περιλαμβάνονται τα τέλη ή οι άλλες επιβαρύνσεις που επιβάλλονται σύμφωνα με το άρθρο 2.16, που περιορίζονται στο ποσόν του κατά προσέγγιση κόστους της παρεχόμενης υπηρεσίας.
 ΑΡΘΡΟ 2.13
 Ρήτρα διατήρησης της ισχύουσας κατάστασης
 1. Εκτός αν ορίζεται διαφορετικά στην παρούσα συμφωνία, κάθε Μέρος δεν αυξάνει τους τελωνειακούς δασμούς σε καταγόμενα εμπορεύματα του άλλου Μέρους πέραν του συντελεστή που εφαρμόζεται σύμφωνα με το παράρτημα 2-Α.
 2. Προς αποφυγή τυχόν αμφιβολιών, διευκρινίζεται ότι κάθε Μέρος μπορεί να επιβάλλει τελωνειακό δασμό στο επίπεδο που ορίζεται στον δασμολογικό πίνακα της Ευρωπαϊκής Ένωσης στο παράρτημα 2-Α μέρος 2 τμήμα Β και στον δασμολογικό πίνακα της Ιαπωνίας στο παράρτημα 2-Α μέρος 3 τμήμα Δ, για το αντίστοιχο έτος που έπεται μονομερούς μείωσης του τελωνειακού δασμού.
 ΑΡΘΡΟ 2.14
 Εξαγωγικός ανταγωνισμός
 1. Για τους σκοπούς του παρόντος άρθρου, ως «εξαγωγικές επιδοτήσεις» νοούνται οι επιδοτήσεις που αναφέρονται στο άρθρο 1 στοιχείο ε) της συμφωνίας για τη γεωργία και άλλες επιδοτήσεις που απαριθμούνται στο παράρτημα Ι της συμφωνίας ΕΑΜ, οι οποίες μπορεί να εφαρμόζονται σε γεωργικά προϊόντα που απαριθμούνται στο παράρτημα 1 της συμφωνίας για τη γεωργία.
 2. Τα Μέρη επιβεβαιώνουν τη δέσμευσή τους, η οποία εκφράζεται στην Υπουργική Απόφαση της 19ης Δεκεμβρίου 2015 για τον εξαγωγικό ανταγωνισμό (WT/MIN(15)/45, WT/L/980) του ΠΟΕ, να επιδείξουν τη μέγιστη δυνατή αυτοσυγκράτηση όσον αφορά εξαγωγικές επιδοτήσεις και εξαγωγικά μέτρα ισοδύναμου αποτελέσματος, όπως ορίζεται στην εν λόγω απόφαση.
 ΑΡΘΡΟ 2.15
 Περιορισμοί εισαγωγών και εξαγωγών
 1. Κανένα Μέρος δεν επιτρέπεται να θεσπίζει ή να διατηρεί οποιαδήποτε απαγόρευση ή περιορισμό πέραν των τελωνειακών δασμών επί της εισαγωγής οποιουδήποτε εμπορεύματος του άλλου Μέρους, ή επί της εξαγωγής ή πώλησης με σκοπό την εξαγωγή οποιουδήποτε εμπορεύματος προορίζεται για το τελωνειακό έδαφος του άλλου Μέρους, εκτός αν αυτό πραγματοποιείται σύμφωνα με το άρθρο XI της GATT 1994. Για τον σκοπό αυτό, το άρθρο XI της συμφωνίας GATT 1994 ενσωματώνεται στην παρούσα συμφωνία, τηρουμένων των αναλογιών.
 2. Αν ένα Μέρος προτίθεται να θεσπίσει απαγόρευση ή περιορισμό της εξαγωγής ή πώλησης για εξαγωγή εμπορεύματος που απαριθμείται στο παράρτημα 2-Β σύμφωνα με


text:
το άρθρο ΧΙ παράγραφος 2 ή το άρθρο ΧΧ της GATT 1994, το Μέρος:
 α)
 επιδιώκει να περιορίσει την εν λόγω απαγόρευση ή τον περιορισμό στον βαθμό που απαιτείται, λαμβάνοντας υπόψη τις αρνητικές επιπτώσεις για το άλλο Μέρος·
 β)
 υποβάλλει στο άλλο Μέρος σχετική γραπτή κοινοποίηση, ει δυνατόν πριν από τη θέσπιση της εν λόγω απαγόρευσης ή του περιορισμού και όσο το δυνατόν συντομότερα, ή, αν αυτό δεν είναι δυνατόν, τουλάχιστον 15 ημέρες μετά την ημερομηνία θέσπισης, η δε κοινοποίηση περιλαμβάνει περιγραφή του θιγόμενου εμπορεύματος, τη θεσπιζόμενη απαγόρευση ή τον περιορισμό, συμπεριλαμβανομένου του χαρακτήρα τους, και την ημερομηνία θέσπισης της εν λόγω απαγόρευσης ή του περιορισμού, καθώς και την αναμενόμενη διάρκεια· και
 γ)
 ύστερα από αίτημα, παρέχει στο άλλο Μέρος εύλογη δυνατότητα διαβούλευσης για κάθε ζήτημα που αφορά την εν λόγω απαγόρευση ή τον περιορισμό.
 ΑΡΘΡΟ 2.16
 Τέλη και διατυπώσεις που συνδέονται με την εισαγωγή και την εξαγωγή
 1. Κάθε Μέρος εξασφαλίζει, σύμφωνα με το άρθρο VIII της GATT 1994, ότι κάθε τέλος και επιβάρυνση κάθε είδους, εκτός των τελωνειακών δασμών, εξαγωγικών δασμών και φόρων σύμφωνα με το άρθρο ΙΙΙ της GATT 1994, που επιβάλλονται από το εν λόγω Μέρος επί των εισαγωγών ή εξαγωγών ή σε σχέση με αυτές, περιορίζονται στο ποσό του κατά προσέγγιση κόστους των παρεχόμενων υπηρεσιών, το οποίο δεν υπολογίζεται κατ' αξία και δεν αποτελεί έμμεση προστασία των εγχώριων εμπορευμάτων ή φορολόγηση των εισαγωγών για φορολογικούς σκοπούς.
 2. Κανένα Μέρος δεν απαιτεί προξενικές διατυπώσεις, συμπεριλαμβανομένων συναφών τελών και επιβαρύνσεων. Για τους σκοπούς της παρούσας παραγράφου, ως «προξενικές διατυπώσεις» νοούνται οι απαιτήσεις από πρόξενο του Μέρους εισαγωγής στο έδαφος του Μέρους εξαγωγής για τη χορήγηση προξενικού τιμολογίου ή προξενικής θεώρησης για εμπορικό τιμολόγιο, πιστοποιητικό καταγωγής, δηλωτικό, δήλωση εξαγωγής του φορτωτή ή οποιοδήποτε άλλο τελωνειακό έγγραφο απαιτείται για την εισαγωγή του εμπορεύματος ή σε συνδυασμό με αυτή.
 ΑΡΘΡΟ 2.17
 Διαδικασίες έκδοσης αδειών εισαγωγής και εξαγωγής
 1. Τα Μέρη επιβεβαιώνουν τα ισχύοντα δικαιώματα και τις υποχρεώσεις τους δυνάμει της συμφωνίας για την έκδοση αδειών εισαγωγής.
 2. Κάθε Μέρος θεσπίζει ή διατηρεί διαδικασίες έκδοσης αδειών εξαγωγής σύμφωνα με το άρθρο 1 παράγραφοι 1 έως 9 και το άρθρο 3 της συμφωνίας για τις διαδικασίες έκδοσης αδειών εισαγωγής. Κάθε Μέρος μπορεί να θεσπίζει ή να διατηρεί διαδικασίες έκδοσης αδειών εξαγωγής σύμφωνα με το άρθρο 2 της συμφωνίας για τις διαδικασίες έκδοσης αδειών εισαγωγής. Για τον σκοπό αυτό, οι εν λόγω διατάξεις της συμφωνίας για την έκδοση αδειών εισαγωγής ενσωματώνονται στην παρούσα συμφωνία και αποτελούν μέρος αυτής, τηρουμένων των αναλογιών, και ισχύουν για τις διαδικασίες έκδοσης αδειών εξαγωγής μεταξύ των Μερών. Οι παράγραφοι 2 έως 8 ισχύουν για κάθε εμπόρευμα που απαριθμείται στο παράρτημα 2-Β.
 3. Κάθε Μέρος διασφαλίζει ότι όλες οι διαδικασίες έκδοσης αδειών εξαγωγής είναι ουδέτερες ως προς την εφαρμογή τους και εφαρμόζονται με θεμιτό, δίκαιο, αμερόληπτο και διαφανή τρόπο.
 4. Κάθε Μέρος θεσπίζει ή διατηρεί διαδικασίες έκδοσης αδειών εισαγωγής ή εξαγωγής μόνο όταν δεν υπάρχει εύλογη δυνατότητα για άλλες κατάλληλες διαδικασίες προκειμένου να επιτευχθεί ένας διοικητικός σκοπός.
 5. Τα Μέρη δεν θεσπίζουν ούτε διατηρούν μη αυτοματοποιημένες διαδικασίες έκδοσης αδειών


text:
εισαγωγής ή εξαγωγής, παρά μόνο εάν αυτό είναι αναγκαίο για την υλοποίηση ενός μέτρου που συνάδει με την παρούσα συμφωνία. Κάθε Μέρος που θεσπίζει μη αυτοματοποιημένες διαδικασίες έκδοσης αδειών αναφέρει σαφώς το μέτρο που εφαρμόζεται μέσω της εν λόγω διαδικασίας έκδοσης αδειών.
 6. Κάθε Μέρος απαντά εντός 60 ημερών σε κάθε ερώτημα του άλλου Μέρους σχετικά με διαδικασίες έκδοσης αδειών εισαγωγής ή εξαγωγής που σκοπεύει να θεσπίσει ή τις οποίες έχει θεσπίσει ή διατηρεί, καθώς και για τα κριτήρια χορήγησης ή κατανομής των αδειών εισαγωγής ή εξαγωγής.
 7. Με την επιβολή εξαγωγικών περιορισμών σε ένα εμπόρευμα, με τη μορφή ποσοστώσεων, τα Μέρη πρέπει να αποσκοπούν σε κατανομή του εμπορίου του εν λόγω εμπορεύματος που να προσεγγίζει όσο το δυνατόν περισσότερο τα μερίδια που θα αναμένονταν ελλείψει αυτού του περιορισμού.
 8. Αν ένα Μέρος θεσπίζει ή διατηρεί διαδικασίες έκδοσης αδειών εξαγωγής, τα Μέρη προβαίνουν σε διαβουλεύσεις, ύστερα από αίτημα του άλλου Μέρους, για κάθε ζήτημα που αφορά την εφαρμογή αυτών των διαδικασιών, και λαμβάνουν δεόντως υπόψη τα αποτελέσματα αυτών των διαβουλεύσεων.
 ΑΡΘΡΟ 2.18
 Ανακατασκευασμένα εμπορεύματα
 1. Εκτός αν ορίζεται διαφορετικά στην παρούσα συμφωνία, κάθε Μέρος προβλέπει ότι τα ανακατασκευασμένα εμπορεύματα αντιμετωπίζονται ως νέα εμπορεύματα. Κάθε Μέρος μπορεί να απαιτεί ότι τα ανακατασκευασμένα εμπορεύματα πρέπει να προσδιορίζονται ως τέτοια για διανομή ή πώληση.
 2. Για τους σκοπούς του παρόντος άρθρου, ως «ανακατασκευασμένα εμπορεύματα» νοούνται τα εμπορεύματα που κατατάσσονται στην κλάση 40.12 των κεφαλαίων 84 έως 90 ή στην κλάση 94.02 του εναρμονισμένου συστήματος, τα οποία (8):
 α)
 αποτελούνται εξολοκλήρου ή εν μέρει από μέρη προερχόμενα από μεταχειρισμένα εμπορεύματα·
 β)
 έχουν παρόμοια αναμενόμενη διάρκεια ζωής και παρόμοιες επιδόσεις σε σύγκριση με τα εμπορεύματα αυτά όταν είναι νέα· και
 γ)
 έχουν εγγύηση εργοστασίου παρόμοια με αυτήν που ισχύει για τα εμπορεύματα αυτά όταν είναι νέα.
 ΑΡΘΡΟ 2.19
 Μη δασμολογικά μέτρα
 1. Οι ειδικές δεσμεύσεις κάθε Μέρους σχετικά με μη δασμολογικά μέτρα για εμπορεύματα καθορίζονται στα παραρτήματα 2-Γ και 2-Δ.
 2. Δέκα έτη μετά την έναρξη ισχύος της παρούσας συμφωνίας, ή ύστερα από αίτημα ενός Μέρους, τα Μέρη αξιολογούν κατά πόσον ζητήματα που προκύπτουν από μη δασμολογικά μέτρα επί εμπορευμάτων μπορούν να επιλύονται επιτυχώς στο πλαίσιο της παρούσας συμφωνίας. Μετά την εν λόγω αξιολόγηση, τα Μέρη προβαίνουν σε διαβουλεύσεις με σκοπό να εξεταστεί η διεύρυνση του πεδίου υφιστάμενων δεσμεύσεων ή η ανάληψη πρόσθετων δεσμεύσεων αμοιβαίου συμφέροντος σχετικά με μη δασμολογικά μέτρα επί εμπορευμάτων, συμπεριλαμβανομένης της συνεργασίας. Με βάση τις εν λόγω διαβουλεύσεις, τα Μέρη μπορεί να συμφωνήσουν να προσέλθουν σε διαπραγματεύσεις αμοιβαίου συμφέροντος. Κατά την υλοποίηση της παρούσας παραγράφου, τα Μέρη λαμβάνουν υπόψη την εμπειρία που αποκτήθηκε κατά την προηγούμενη περίοδο εφαρμογής της παρούσας συμφωνίας.
 ΑΡΘΡΟ 2.20
 Περιορισμοί για τη διασφάλιση του ισοζυγίου πληρωμών
 1. Καμία διάταξη της παρούσας συμφωνίας δεν θεωρείται ότι εμποδίζει τα Μέρη να λαμβάνουν οποιοδήποτε μέτρο για τη διασφάλιση του ισοζυγίου πληρωμών. Το Μέρος που λαμβάνει τέτοια μέτρα το πράττει αυτό σύμφωνα με τους όρους που καθορίζονται στο άρθρο ΧΙΙ της GATT 1994 και το μνημόνιο συμφωνίας για τις διατάξεις της Γενικής Συμφωνίας Δασμών και Εμπορίου του 1994 στο παράρτημα 1Α


text:
της συμφωνίας ΠΟΕ.
 2. Καμία διάταξη της παρούσας συμφωνίας δεν εμποδίζει το κάθε μέρος να εφαρμόζει συναλλαγματικούς ελέγχους ή περιορισμούς σύμφωνα με τα άρθρα της συμφωνίας του Διεθνούς Νομισματικού Ταμείου.
 ΑΡΘΡΟ 2.21
 Σήμα καταγωγής
 Εκτός αν προβλέπεται διαφορετικά στην παρούσα συμφωνία, όταν το κάθε Μέρος εφαρμόζει απαιτήσεις υποχρεωτικής επισήμανσης της χώρας καταγωγής σε εμπορεύματα εκτός των τροφίμων και των γεωργικών ή των αλιευτικών εμπορευμάτων όπως ορίζονται στις νομοθετικές και κανονιστικές διατάξεις του εν λόγω Μέρους, η επισήμανση «Made in Japan» ή παρόμοια επισήμανση στην τοπική γλώσσα της εισάγουσας χώρας, για την Ευρωπαϊκή Ένωση, και η επισήμανση «Made in EU» ή παρόμοια επισήμανση στα ιαπωνικά, για την Ιαπωνία, είναι αποδεκτές ως πληρούσες αυτές τις απαιτήσεις. Το κεφάλαιο 3 δεν ισχύει για το παρόν άρθρο.
 ΑΡΘΡΟ 2.22
 Γενικές εξαιρέσεις
 1. Για τους σκοπούς του παρόντος κεφαλαίου, το άρθρο ΧΧ της GATT 1994 ενσωματώνεται στην παρούσα συμφωνία και καθίσταται τμήμα αυτής, τηρουμένων των αναλογιών.
 2. Αν ένα Μέρος προτίθεται να λάβει μέτρα σύμφωνα με το άρθρο ΧΧ στοιχεία θ) και ι) της GATT 1994:
 α)
 παρέχει στο άλλο Μέρος όλα τα συναφή στοιχεία· και
 β)
 ύστερα από αίτημα, παρέχει στο άλλο Μέρος εύλογη δυνατότητα διαβούλευσης για κάθε ζήτημα που αφορά το εν λόγω μέτρο, με σκοπό την ανεύρεση αμοιβαία αποδεκτής λύσης.
 3. Τα Μέρη μπορούν να συμφωνήσουν για τα μέσα που είναι αναγκαία για την επίλυση των ζητημάτων που αποτελούν το αντικείμενο της διαβούλευσης που αναφέρεται στην παράγραφο 2 στοιχείο β).
 4. Εάν εξαιρετικές και κρίσιμες περιστάσεις απαιτούν άμεση δράση και αποκλείουν την εκ των προτέρων ενημέρωση ή εξέταση, το Μέρος που προτίθεται να λάβει τα μέτρα μπορεί να εφαρμόσει αμέσως τα μέτρα που είναι αναγκαία για την αντιμετώπιση της κατάστασης και ενημερώνει αμέσως σχετικά το άλλο Μέρος.
 ΤΜΗΜΑ Γ
 Διευκόλυνση της εξαγωγής αμπελοοινικών προϊόντων
 ΑΡΘΡΟ 2.23
 Πεδίο εφαρμογής
 Οι διατάξεις του παρόντος τμήματος δεν ισχύουν για εμπορεύματα διαφορετικά από τα αμπελοοινικά προϊόντων που κατατάσσονται στην κλάση 22.04 του εναρμονισμένου συστήματος.
 ΑΡΘΡΟ 2.24
 Γενική αρχή
 Εκτός αν προβλέπεται διαφορετικά στα άρθρα 2.25 έως 2.28, η εισαγωγή και πώληση αμπελοοινικών προϊόντων τα οποία αποτελούν αντικείμενο συναλλαγών μεταξύ των Μερών και καλύπτονται από το παρόν τμήμα πραγματοποιούνται σύμφωνα με τις νομοθετικές και κανονιστικές διατάξεις του Μέρους εισαγωγής.
 ΑΡΘΡΟ 2.25
 Έγκριση οινολογικών πρακτικών - πρώτη φάση
 1. Από την ημερομηνία έναρξης ισχύος της παρούσας συμφωνίας, η Ευρωπαϊκή Ένωση επιτρέπει την εισαγωγή και την πώληση για ανθρώπινη κατανάλωση στην Ευρωπαϊκή Ένωση αμπελοοινικών προϊόντων καταγωγής Ιαπωνίας που έχουν παραχθεί σύμφωνα με:
 α)
 τους ορισμούς προϊόντος και τις οινολογικές πρακτικές που έχουν εγκριθεί και τους περιορισμούς που εφαρμόζονται στην Ιαπωνία, για πωλήσεις οίνου Ιαπωνίας όπως αναφέρονται στο τμήμα Α μέρος 2 του παραρτήματος 2-Ε, υπό την προϋπόθεση ότι συμμορφώνονται με τους ορισμούς προϊόντος και τις οινολογικές πρακτικές και τους περιορισμούς που αναφέρονται στο τμήμα Α του μέρους 1 του παραρτήματος 2-Ε· και
 β)
 τις οινολογικές πρακτικές που αναφέρονται στο τμήμα Β του μέρους 2 του παραρτήματος 2-Ε.
 2. Από την ημερομηνία έναρξης ισχύος της παρούσας συμφωνίας, η Ιαπωνία επιτρέπει την εισαγωγή και την πώληση για ανθρώπινη κατανάλωση στην Ιαπωνία


text:
αμπελοοινικών προϊόντων καταγωγής Ευρωπαϊκής Ένωσης που έχουν παραχθεί σύμφωνα με:
 α)
 τους ορισμούς προϊόντος και τις οινολογικές πρακτικές που έχουν εγκριθεί και τους περιορισμούς που εφαρμόζονται στην Ευρωπαϊκή Ένωση όπως αναφέρονται στο τμήμα Α μέρος 1 του παραρτήματος 2-Ε, υπό την προϋπόθεση ότι συμμορφώνονται με τους ορισμούς προϊόντος και τις οινολογικές πρακτικές και τους περιορισμούς που αναφέρονται στο τμήμα Α του μέρους 2 του παραρτήματος 2-Ε· και
 β)
 τις οινολογικές πρακτικές που αναφέρονται στο τμήμα Β του μέρους 1 του παραρτήματος 2-Ε.
 3. Κατά την ημερομηνία έναρξης ισχύος της παρούσας συμφωνίας, τα Μέρη ανταλλάσσουν κοινοποιήσεις στις οποίες επιβεβαιώνουν ότι οι διαδικασίες τους για την έγκριση των οινολογικών πρακτικών που αναφέρονται στο τμήμα Β του μέρους 1 και στο τμήμα Β του μέρους 2 του παραρτήματος 2-Ε αντίστοιχα έχουν ολοκληρωθεί.
 ΑΡΘΡΟ 2.26
 Έγκριση οινολογικών πρακτικών - δεύτερη φάση
 1. Η Ευρωπαϊκή Ένωση λαμβάνει άμεσα τα μέτρα που είναι αναγκαία για την έγκριση των οινολογικών πρακτικών που αναφέρονται στο τμήμα Γ του μέρους 2 του παραρτήματος 2-Ε και κοινοποιεί στην Ιαπωνία την ολοκλήρωση των διαδικασιών της για την εν λόγω έγκριση.
 2. Η Ιαπωνία λαμβάνει άμεσα τα μέτρα που είναι αναγκαία για την έγκριση των οινολογικών πρακτικών που αναφέρονται στο τμήμα Γ του μέρους 1 του παραρτήματος 2-Ε και κοινοποιεί στην Ευρωπαϊκή Ένωση την ολοκλήρωση των διαδικασιών της για την εν λόγω έγκριση.
 3. Η έγκριση που αναφέρεται στις παραγράφους 1 και 2 τίθεται σε ισχύ την ημερομηνία της τελευταίας κοινοποίησης οποιουδήποτε εκ των δύο Μερών.
 ΑΡΘΡΟ 2.27
 Έγκριση οινολογικών πρακτικών - τρίτη φάση
 1. Η Ευρωπαϊκή Ένωση λαμβάνει τα μέτρα που είναι αναγκαία για την έγκριση των οινολογικών πρακτικών που αναφέρονται στο τμήμα Δ του μέρους 2 του παραρτήματος 2-Ε και κοινοποιεί στην Ιαπωνία την ολοκλήρωση των διαδικασιών της για την εν λόγω έγκριση.
 2. Η Ιαπωνία λαμβάνει τα μέτρα που είναι αναγκαία για την έγκριση των οινολογικών πρακτικών που αναφέρονται στο τμήμα Δ του μέρους 1 του παραρτήματος 2-Ε και κοινοποιεί στην Ευρωπαϊκή Ένωση την ολοκλήρωση των διαδικασιών της για την εν λόγω έγκριση.
 3. Η έγκριση που αναφέρεται στις παραγράφους 1 και 2 τίθεται σε ισχύ την ημερομηνία της τελευταίας κοινοποίησης οποιουδήποτε εκ των δύο Μερών.
 ΑΡΘΡΟ 2.28
 Αυτοπιστοποίηση
 1. Πιστοποιητικό επικυρωμένο σύμφωνα με τις νομοθετικές και κανονιστικές διατάξεις της Ιαπωνίας, συμπεριλαμβανομένης αυτοπιστοποίησης που εκδίδεται από παραγωγό εγκεκριμένο από την αρμόδια αρχή της Ιαπωνίας, αρκούν ως έγγραφα που να αποδεικνύουν ότι πληρούνται οι απαιτήσεις εισαγωγής και πώλησης στην Ευρωπαϊκή Ένωση αμπελοοινικών προϊόντων καταγωγής Ιαπωνίας που αναφέρονται στα άρθρα 2.25, 2.26 ή 2.27.
 2. Μετά την έναρξη ισχύος της παρούσας συμφωνίας, η ομάδα εργασίας οίνου που δημιουργείται δυνάμει του άρθρου 22.4 θεσπίζει, με απόφασή της, τις διαδικασίες:
 α)
 για την εφαρμογή της παραγράφου 1, ιδίως τα έντυπα που πρέπει να χρησιμοποιούνται και τις πληροφορίες που πρέπει να παρέχονται στο πιστοποιητικό· και
 β)
 για τη συνεργασία μεταξύ των σημείων επαφής που έχουν ορίσει η Ευρωπαϊκή Ένωση για κάθε κράτος μέλος της και η Ιαπωνία.
 3. Δεν απαιτείται άλλο πιστοποιητικό ή άλλο ισοδύναμο έγγραφο ως αποδεικτικό εκπλήρωσης των απαιτήσεων εισαγωγής και πώλησης


text:
στην Ιαπωνία αμπελοοινικών προϊόντων καταγωγής Ευρωπαϊκής Ένωσης που αναφέρονται στα άρθρα 2.25, 2.26 ή 2.27.
 ΑΡΘΡΟ 2.29
 Επανεξέταση, διαβουλεύσεις και προσωρινή αναστολή της αυτοπιστοποίησης
 1. Τα Μέρη επανεξετάζουν την εφαρμογή:
 α)
 του άρθρου 2.26, σε τακτική βάση και τουλάχιστον μία φορά το έτος, κατά τη διάρκεια των δύο ετών από την ημερομηνία έναρξης ισχύος της παρούσας συμφωνίας· και
 β)
 του άρθρου 2.27, το αργότερο τρία έτη από την ημερομηνία έναρξης ισχύος της παρούσας συμφωνίας.
 2. Αν τα Μέρη διαπιστώσουν, κατά τη διαδικασία επανεξέτασης της εφαρμογής του άρθρου 2.26, ότι η ανταλλαγή των κοινοποιήσεων που προβλέπονται στο άρθρο 2.26 δεν έχει πραγματοποιηθεί εντός δύο ετών από την ημερομηνία έναρξης ισχύος της παρούσας συμφωνίας, τα Μέρη προβαίνουν σε διαβουλεύσεις με σκοπό την εξεύρεση πρακτικής λύσης.
 3. Όταν η κοινοποίηση που αναφέρεται στην παράγραφο 2 του άρθρου 2.26 δεν έχει αποσταλεί εντός δύο ετών από την ημερομηνία έναρξης ισχύος της παρούσας συμφωνίας και η κοινοποίηση που αναφέρεται στην παράγραφο 1 του άρθρου 2.26 έχει αποσταλεί, η Ευρωπαϊκή Ένωση μπορεί να αναστείλει προσωρινά την αποδοχή της αυτοπιστοποίησης των αμπελοοινικών προϊόντων που αναφέρονται στο άρθρο 2.28, εφόσον δεν έχει συμφωνηθεί πρακτική λύση, όπως αναφέρεται στην παράγραφο 2, εντός τριών μηνών από την έναρξη των διαβουλεύσεων που αναφέρονται στην παράγραφο 2.
 4. Η προσωρινή αναστολή της αποδοχής της αυτοπιστοποίησης που αναφέρεται στην παράγραφο 3 λήγει αμέσως όταν η Ιαπωνία αποστείλει στην Ευρωπαϊκή Ένωση την κοινοποίηση που προβλέπεται στην παράγραφο 2 του άρθρου 2.26.
 5. Αν τα Μέρη διαπιστώσουν, κατά τη διαδικασία επανεξέτασης της εφαρμογής του άρθρου 2.27 που αναφέρεται στην παράγραφο 1, ότι η ανταλλαγή των κοινοποιήσεων που προβλέπονται στο άρθρο 2.27 δεν έχει πραγματοποιηθεί εντός πέντε ετών από την ημερομηνία έναρξης ισχύος της παρούσας συμφωνίας, τα Μέρη προβαίνουν σε διαβουλεύσεις.
 6. Καμία διάταξη του παρόντος άρθρου δεν επηρεάζει τα δικαιώματα και τις υποχρεώσεις των Μερών που προβλέπονται βάσει της συμφωνίας ΥΦΠ.
 ΑΡΘΡΟ 2.30
 Ρήτρα διατήρησης της ισχύουσας κατάστασης
 1. Για ζητήματα που καλύπτονται από τα άρθρα 2.25 έως 2.28, τα Μέρη δεν επιβάλλουν όρους λιγότερο ευνοϊκούς από αυτούς που προβλέπονται στο παρόν τμήμα ή στις νομοθετικές και κανονιστικές διατάξεις τους που ισχύουν την ημερομηνία υπογραφής της παρούσας συμφωνίας.
 2. Η παράγραφος 1 δεν θίγει το δικαίωμα των Μερών να λαμβάνουν μέτρα υγειονομικής και φυτοϋγειονομικής προστασίας που είναι αναγκαία για την προστασία της ζωής ή της υγείας του ανθρώπου, των ζώων ή των φυτών, υπό την προϋπόθεση ότι τα μέτρα αυτά δεν αντιβαίνουν στις διατάξεις της συμφωνίας ΥΦΠ.
 ΑΡΘΡΟ 2.31
 Τροποποιήσεις
 Η μεικτή επιτροπή μπορεί να εκδίδει αποφάσεις τροποποίησης του παραρτήματος 2-Ε, να προσθέτει, να απαλείφει ή να τροποποιεί παραπομπές σε οινολογικές πρακτικές, περιορισμούς και άλλα στοιχεία, σύμφωνα με το άρθρο 23.2 παράγραφος 3.
 ΤΜΗΜΑ Δ
 Λοιπές διατάξεις
 ΑΡΘΡΟ 2.32
 Ανταλλαγή πληροφοριών
 1. Με σκοπό την παρακολούθηση της λειτουργίας της παρούσας υμφωνίας και για περίοδο 10 ετών μετά την έναρξη ισχύος της παρούσας συμφωνίας, τα Μέρη ανταλλάσσουν κάθε έτος στατιστικές εισαγωγών για την περίοδο που καλύπτει το πλέον πρόσφατο διαθέσιμο ημερολογιακό έτος. Η περίοδος μπορεί να επεκταθεί από την επιτροπή εμπορευματικών συναλλαγών που δημιουργείται δυνάμει του


text:
άρθρου 22.3 κατά πέντε επιπλέον έτη.
 2. Η ανταλλαγή στατιστικών εισαγωγών που αναφέρεται στην παράγραφο 1 καλύπτει, στον βαθμό που είναι δυνατόν, στοιχεία που αφορούν την περίοδο του πλέον πρόσφατου διαθέσιμου ημερολογιακού έτους, συμπεριλαμβανομένων της αξίας και του όγκου, με βάση την ονοματολογία του Μέρους, για εισαγωγές εμπορευμάτων από το άλλο Μέρος που επωφελούνται από προτιμησιακή δασμολογική μεταχείριση στο πλαίσιο της παρούσας συμφωνίας, καθώς και για εισαγωγές που δεν υπάγονται σε προτιμησιακή δασμολογική μεταχείριση.
 ΑΡΘΡΟ 2.33
 Ειδικά μέτρα σχετικά με τη διαχείριση της προτιμησιακής δασμολογικής μεταχείρισης
 1. Τα Μέρη αναγνωρίζουν ότι παραβιάσεις της τελωνειακής νομοθεσίας τους σχετικά με την προτιμησιακή δασμολογική μεταχείριση στο πλαίσιο της παρούσας συμφωνίας θα μπορούσαν να έχουν δυσμενείς επιπτώσεις στην εγχώρια βιομηχανία και συμφωνούν να συνεργαστούν για την πρόληψη, τον εντοπισμό και την καταπολέμηση αυτών των παραβιάσεων σύμφωνα με τις σχετικές διατάξεις του κεφαλαίου 3 και της συμφωνίας μεταξύ της Ευρωπαϊκής Κοινότητας και της κυβέρνησης της Ιαπωνίας για την τελωνειακή συνεργασία και αμοιβαία συνδρομή σε τελωνειακά ζητήματα, που υπογράφηκε στις Βρυξέλλες στις 30 Ιανουαρίου 2008 (εφεξής «CMAA»).
 2. Κάθε Μέρος μπορεί, σύμφωνα με τη διαδικασία που ορίζεται στις παραγράφους 4 έως 7, να αναστείλει προσωρινά την προτιμησιακή δασμολογική μεταχείριση στο πλαίσιο της παρούσας συμφωνίας για εμπορεύματα που σχετίζονται με συστηματικές παραβιάσεις, όπως αυτές που αναφέρονται στο στοιχείο α), όταν το Μέρος διαπιστώνει, βάσει αντικειμενικών, πειστικών και επαληθεύσιμων στοιχείων, ότι:
 α)
 έχουν διαπραχθεί συστηματικές παραβιάσεις της τελωνειακής νομοθεσίας του σε σχέση με την προτιμησιακή δασμολογική μεταχείριση στο πλαίσιο της παρούσας συμφωνίας για συγκεκριμένο εμπόρευμα· και
 β)
 το άλλο Μέρος συστηματικά και αδικαιολόγητα αρνείται τη συνεργασία που αναφέρεται στην παράγραφο 1 σχετικά με τις συστηματικές παραβιάσεις που αναφέρονται στο στοιχείο α) ή κατ' άλλον τρόπο απέχει από αυτήν.
 3. Κατά παρέκκλιση από την παράγραφο 2, η προσωρινή αναστολή δεν εφαρμόζεται σε εμπόρους που πληρούν τα κριτήρια συμμόρφωσης που έχουν συμφωνηθεί από τα Μέρη μέσω των διαβουλεύσεων που αναφέρονται στην παράγραφο 4.
 4. Το Μέρος που προέβη στη διαπίστωση που αναφέρεται στην παράγραφο 2 κοινοποιεί, χωρίς αδικαιολόγητη καθυστέρηση, τη διαπίστωση αυτή στο άλλο Μέρος και παρέχει επαρκή στοιχεία που δικαιολογούν την έναρξη διαβουλεύσεων, από κοινού με σύνοψη των ουσιαστικών γεγονότων που αφορούν την παράγραφο 2 στοιχεία α) και β), και ξεκινά διαβουλεύσεις με το άλλο Μέρος στο πλαίσιο της επιτροπής εμπορευματικών συναλλαγών με σκοπό την εξεύρεση λύσης αποδεκτής και από τα δύο Μέρη και την επίτευξη συμφωνίας σχετικά με τα κριτήρια συμμόρφωσης, όσον αφορά τις απαιτήσεις της παρούσας συμφωνίας και τη σχετική τελωνειακή νομοθεσία.
 5. Το Μέρος που προέβη στη διαπίστωση που αναφέρεται στην παράγραφο 2 ενημερώνει, πριν από τη λήψη τελικής απόφασης, όλα τα ενδιαφερόμενα μέρη για την πρόθεσή του να εφαρμόσει προσωρινή αναστολή και εξασφαλίζει ότι τους παρέχεται δυνατότητα να υπερασπιστούν τα συμφέροντά τους. Προσωρινή αναστολή δεν εφαρμόζεται σε ενδιαφερόμενα μέρη όταν αποδεικνύουν αντικειμενικά και ικανοποιητικά στο Μέρος που προέβη στη διαπίστωση ότι δεν εμπλέκονται στις συστηματικές παραβιάσεις που αναφέρονται στην παράγραφο 2 στοιχείο α).
 6. Μετά την ολοκλήρωση των διαδικασιών που αναφέρονται στις παραγράφους 4 και 5, αν τα Μέρη δεν έχουν συμφωνήσει σε μια αποδεκτή


text:
λύση εντός έξι μηνών από την κοινοποίηση, το Μέρος που προέβη στη διαπίστωση μπορεί να αποφασίσει να αναστείλει προσωρινά την προτιμησιακή δασμολογική μεταχείριση για τα οικεία εμπορεύματα στο πλαίσιο της παρούσας συμφωνίας, λαμβάνοντας δεόντως υπόψη την εξαίρεση που προβλέπεται στην παράγραφο 3. Η προσωρινή αναστολή κοινοποιείται στο άλλο Μέρος χωρίς αδικαιολόγητη καθυστέρηση.
 7. Η προσωρινή αναστολή εφαρμόζεται μόνο για την περίοδο που απαιτείται για την αντιμετώπιση των παραβιάσεων και όχι για περισσότερο από έξι μήνες. Εάν ένα Μέρος διαπιστώσει ότι οι προϋποθέσεις που οδήγησαν στην προσωρινή αναστολή εξακολουθούν να υφίστανται κατά τη λήξη της προσωρινής αναστολής, το Μέρος μπορεί να αποφασίσει την ανανέωση της προσωρινής αναστολής, αφού κοινοποιήσει στο άλλο Μέρος την εν λόγω διαπίστωση και υποβάλει επαρκή στοιχεία που δικαιολογούν την ανανέωση. Η ημερομηνία λήξης κάθε προσωρινής αναστολής δεν υπερβαίνει τα δύο έτη από την αρχική αναστολή, εκτός εάν αποδειχθεί στην επιτροπή εμπορευματικών συναλλαγών ότι οι προϋποθέσεις που οδήγησαν στην αρχική αναστολή εξακολουθούν να υφίστανται κατά τη λήξη της περιόδου της κάθε ανανέωσης.
 8. Η εφαρμοζόμενη προσωρινή αναστολή αποτελεί αντικείμενο περιοδικών διαβουλεύσεων στην επιτροπή εμπορευματικών συναλλαγών.
 9. Το Μέρος που προέβη στη διαπίστωση που αναφέρεται στις παραγράφους 2 ή 7 δημοσιεύει, σύμφωνα με τον εσωτερικό του κανονισμό, κοινοποιήσεις προς τους εισαγωγείς σχετικά με κάθε κοινοποίηση και απόφαση που αφορά τις προσωρινές αναστολές που αναφέρονται στις παραγράφους 4 έως 7.
 10. Προσωρινή αναστολή δεν εφαρμόζεται σε εμπόρους, πλην των εμπόρων που αναφέρονται στην παράγραφο 3 και των ενδιαφερόμενων μερών που αναφέρονται στην παράγραφο 5,υπό την προϋπόθεση ότι αποδεικνύουν αντικειμενικά και ικανοποιητικά στο Μέρος που προέβη στη διαπίστωση που αναφέρεται στις παραγράφους 2 ή 7 ότι δεν εμπλέκονται στις συστηματικές παραβιάσεις που αναφέρονται στην παράγραφο 2 στοιχείο α).
 11. Προς αποφυγή τυχόν αμφιβολιών, καμία διάταξη του παρόντος άρθρου δεν ερμηνεύεται κατά τρόπο ώστε να εμποδίζει τους εμπόρους ή τα ενδιαφερόμενα μέρη να απαιτήσουν αποζημίωση για ζημίες που υπέστησαν παρανόμως από τα μέτρα που αναφέρονται στην παράγραφο 6, από το Μέρος που προέβη στη διαπίστωση που αναφέρεται στις παραγράφους 2 ή 7, σύμφωνα με τις νομοθετικές και κανονιστικές διατάξεις του.
 ΑΡΘΡΟ 2.34
 Επιτροπή εμπορευματικών συναλλαγών
 1. Η επιτροπή εμπορευματικών συναλλαγών, η οποία συγκροτείται βάσει του άρθρου 22.3 (εφεξής στο παρόν άρθρο η «επιτροπή»), είναι αρμόδια για την αποτελεσματική εφαρμογή και λειτουργία του παρόντος κεφαλαίου.
 2. Η επιτροπή ασκεί τα ακόλουθα καθήκοντα:
 α)
 επισκόπηση και παρακολούθηση της εφαρμογής και της λειτουργίας του παρόντος κεφαλαίου·
 β)
 κοινοποίηση των πορισμάτων της επιτροπής στη μεικτή επιτροπή· και
 γ)
 άλλα καθήκοντα που ενδέχεται να της ανατεθούν από τη μεικτή επιτροπή δυνάμει του άρθρου 22.1 παράγραφος 5 στοιχείο β).
 3. Η επιτροπή συνεδριάζει σε χρόνο και τόπο, ή με μέσα, που συμφωνούνται από τους εκπροσώπους των Μερών.
 ΑΡΘΡΟ 2.35
 Ομάδα εργασίας οίνου
 1. Η ομάδα εργασίας οίνου που συγκροτείται βάσει του άρθρου 22.4 είναι αρμόδια για την αποτελεσματική εφαρμογή και λειτουργία του τμήματος Γ και του παραρτήματος 2-Ε.
 2. Η ομάδα εργασίας οίνου ασκεί τα ακόλουθα καθήκοντα:
 α)
 θεσπίζει τις διαδικασίες σχετικά με την αυτοπιστοποίηση που αναφέρεται στο άρθρο 2.28 παράγραφος 2·
 β)
 παρακολουθεί την εφαρμογή των άρθρων


text:
2.25 έως 2.29, συμπεριλαμβανομένων της επανεξέτασης και των διαβουλεύσεων στο πλαίσιο του άρθρου 2.29· και
 γ)
 επεξεργάζεται τροποποιήσεις του παραρτήματος 2-Ε και υποβάλλει συστάσεις στη μεικτή επιτροπή για την έκδοση απόφασης σχετικά με τις εν λόγω τροποποιήσεις.
 3. Η πρώτη συνεδρίαση της ομάδας εργασίας οίνου διεξάγεται την ημερομηνία έναρξης ισχύος της παρούσας συμφωνίας.
 ΚΕΦΑΛΑΙΟ 3
 ΚΑΝΟΝΕΣ ΚΑΤΑΓΩΓΗΣ ΚΑΙ ΔΙΑΔΙΚΑΣΙΕΣ ΚΑΤΑΓΩΓΗΣ
 ΤΜΗΜΑ Α
 Κανόνες καταγωγής
 ΑΡΘΡΟ 3.1
 Ορισμοί
 Για τους σκοπούς του παρόντος κεφαλαίου ισχύουν οι ακόλουθοι ορισμοί:
 α)
 «υδατοκαλλιέργεια»: η καλλιέργεια υδρόβιων οργανισμών, στους οποίους περιλαμβάνονται ψάρια, μαλάκια, μαλακόστρακα, άλλα ασπόνδυλα υδρόβια και υδρόβια φυτά, από γόνους όπως αυγά, ιχθύδια, προνύμφες, ή άλλα ανώριμα ψάρια, με παρέμβαση στις διαδικασίες εκτροφής ή ανάπτυξης για τη βελτίωση της παραγωγής, όπως η συστηματική δημιουργία αποθεμάτων, η παροχή τροφής ή η προστασία από αρπακτικά ζώα·
 β)
 «αποστολή»: τα προϊόντα που είτε αποστέλλονται ταυτόχρονα από κάποιον εξαγωγέα σε κάποιον παραλήπτη ή καλύπτονται από ένα μόνο έγγραφο μεταφοράς, το οποίο καλύπτει τη μεταφορά τους από τον εξαγωγέα στον παραλήπτη ή, όταν δεν υπάρχει τέτοιο έγγραφο, από ένα μόνο τιμολόγιο·
 γ)
 «εξαγωγέας»: το πρόσωπο που εδρεύει σε ένα Μέρος, το οποίο, σύμφωνα με τις απαιτήσεις που ορίζονται στις νομοθετικές και κανονιστικές διατάξεις του εν λόγω Μέρους, εξάγει ή παράγει το καταγόμενο προϊόν και εκδίδει βεβαίωση καταγωγής·
 δ)
 «εισαγωγέας»: το πρόσωπο που εισάγει το καταγόμενο προϊόν και ζητεί προτιμησιακή δασμολογική μεταχείριση για το εν λόγω προϊόν·
 ε)
 «υλικό»: κάθε ύλη ή ουσία που χρησιμοποιείται στην παραγωγή ενός προϊόντος, συμπεριλαμβανομένου κάθε συστατικού, κατασκευαστικού στοιχείου, πρώτης ύλης ή μέρους·
 στ)
 «μη καταγόμενο υλικό»: το υλικό που δεν πληροί τα κριτήρια για να χαρακτηριστεί καταγόμενο δυνάμει του παρόντος κεφαλαίου, συμπεριλαμβανομένων των υλικών των οποίων ο χαρακτήρας καταγόμενου υλικού δεν μπορεί να προσδιοριστεί·
 ζ)
 «προτιμησιακή δασμολογική μεταχείριση»: ο συντελεστής τελωνειακού δασμού που εφαρμόζεται σε καταγόμενο εμπόρευμα σύμφωνα με το άρθρο 2.8 παράγραφος 1·
 η)
 «προϊόν»: κάθε ύλη ή ουσία που προκύπτει από παραγωγή, ακόμη και αν προορίζεται για χρήση ως υλικό στην παραγωγή άλλου προϊόντος, νοείται δε ως εμπόρευμα όπως αναφέρεται στο κεφάλαιο 2· και
 θ)
 «παραγωγή»: κάθε είδος επεξεργασίας ή μεταποίησης, συμπεριλαμβανομένης της συναρμολόγησης.
 ΑΡΘΡΟ 3.2
 Απαιτήσεις για καταγόμενα προϊόντα
 1. Για τον σκοπό της εφαρμογής της προτιμησιακής δασμολογικής μεταχείρισης από ένα Μέρος σε καταγόμενο εμπόρευμα του άλλου Μέρους, σύμφωνα με το άρθρο 2.8 παράγραφος 1, τα ακόλουθα προϊόντα, εφόσον ικανοποιούν όλες τις άλλες ισχύουσες απαιτήσεις του παρόντος κεφαλαίου, θεωρούνται καταγόμενα στο άλλο Μέρος:
 α)
 προϊόντα εξ ολοκλήρου λαμβανόμενα ή παραγόμενα, όπως προβλέπεται στο άρθρο 3.3·
 β)
 προϊόντα που παράγονται αποκλειστικά από καταγόμενα υλικά στο εν λόγω Μέρος· ή
 γ)
 προϊόντα που παράγονται με τη χρήση μη καταγόμενων υλικών, με την προϋπόθεση ότι ικανοποιούν όλες τις ισχύουσες απαιτήσεις του παραρτήματος 3-Β.
 2. Για τους σκοπούς του παρόντος κεφαλαίου, η έκταση της επικράτειας ενός Μέρους δεν περιλαμβάνει τη θάλασσα, τον θαλάσσιο βυθό και το υπέδαφος πέραν των χωρικών υδάτων του.
 3. Αν ένα προϊόν έχει λάβει χαρακτήρα καταγόμενου, τα μη καταγόμενα υλικά που χρησιμοποιούνται για την παραγωγή του προϊόντος δεν θεωρούνται μη καταγόμενα, όταν το προϊόν ενσωματώνεται ως υλικό σε άλλο προϊόν.


text:
4. Οι απαιτήσεις του παρόντος κεφαλαίου που αφορούν την απόκτηση χαρακτήρα καταγόμενου πρέπει να ικανοποιούνται αδιάλειπτα σε ένα Μέρος.
 ΑΡΘΡΟ 3.3
 Εξ ολοκλήρου λαμβανόμενα προϊόντα
 1. Για τους σκοπούς του άρθρου 3.2, ένα προϊόν λαμβάνεται εξ ολοκλήρου σε ένα Μέρος όταν πρόκειται για:
 α)
 φυτό ή φυτικό προϊόν που φύεται, καλλιεργείται, συγκομίζεται ή συλλέγεται στο εν λόγω Μέρος·
 β)
 ζώντα ζώα που γεννιούνται και εκτρέφονται στο εν λόγω Μέρος·
 γ)
 προϊόν που προέρχεται από ζώντα ζώα τα οποία εκτρέφονται στο εν λόγω Μέρος·
 δ)
 προϊόν που λαμβάνεται από τη σφαγή ζώων τα οποία έχουν γεννηθεί και εκτραφεί στο εν λόγω Μέρος·
 ε)
 ζώα που προέρχονται από θήρα, παγίδευση στο έδαφος ή αλιεία που πραγματοποιείται στο εν λόγω Μέρος·
 στ)
 προϊόν που προέρχεται από αλιεία στο εν λόγω Μέρος·
 ζ)
 ορυκτό ή άλλη ουσία που απαντά στη φύση, που δεν περιλαμβάνεται στα σημεία α) έως στ) και που εξορύσσεται ή λαμβάνεται από το εν λόγω Μέρος·
 η)
 ψάρια, οστρακοειδή ή άλλα θαλάσσια είδη που αλιεύονται από σκάφος ενός Μέρους από τον θαλάσσιο βυθό και το υπέδαφος πέραν των χωρικών υδάτων κάθε Μέρους και, σύμφωνα με το διεθνές δίκαιο, πέραν των χωρικών υδάτων τρίτων χωρών·
 θ)
 προϊόν που παράγεται αποκλειστικά από προϊόντα που αναφέρονται στο στοιχείο η) επί πλοίου-εργοστασίου ενός Μέρους πέραν των χωρικών υδάτων κάθε Μέρους και, σύμφωνα με το διεθνές δίκαιο, πέραν των χωρικών υδάτων τρίτων χωρών·
 ι)
 προϊόντα εκτός ψαριών, οστρακοειδών ή άλλων θαλάσσιων ειδών που αλιεύονται από ένα Μέρος ή πρόσωπο ενός Μέρους από τον θαλάσσιο βυθό ή το υπέδαφος πέραν των χωρικών υδάτων κάθε Μέρους και πέραν περιοχών που υπάγονται στη δικαιοδοσία τρίτων χωρών, με την προϋπόθεση ότι το Μέρος ή το πρόσωπο αυτού του Μέρους έχει το δικαίωμα εκμετάλλευσης του συγκεκριμένου θαλάσσιου βυθού ή υπεδάφους σύμφωνα με το διεθνές δίκαιο·
 ια)
 προϊόντα τα οποία είναι:
 i)
 απορρίμματα ή υπολείμματα παραγωγής στο εν λόγω Μέρος· ή
 ii)
 απορρίμματα ή υπολείμματα που προέρχονται από χρησιμοποιημένα προϊόντα τα οποία συλλέγονται στο εν λόγω Μέρος, με την προϋπόθεση ότι τα προϊόντα αυτά είναι κατάλληλα μόνο για την ανάκτηση πρώτων υλών· ή
 ιβ)
 προϊόν που παράγεται στο εν λόγω Μέρος, αποκλειστικά από προϊόντα που αναφέρονται στα στοιχεία α) έως ια) ή από παράγωγά τους.
 2. Ως «πλοίο Μέρους» στην παράγραφο 1 στοιχείο η) ή «πλοίο-εργοστάσιο» στην παράγραφο 1 στοιχείο θ) αντίστοιχα, νοείται πλοίο ή πλοίο-εργοστάσιο το οποίο:
 α)
 είναι νηολογημένο σε κράτος μέλος της Ευρωπαϊκής Ένωσης ή στην Ιαπωνία·
 β)
 φέρει σημαία κράτους μέλους της Ευρωπαϊκής Ένωσης ή της Ιαπωνίας· και
 γ)
 ικανοποιεί ένα από τα ακόλουθα κριτήρια:
 i)
 ανήκει τουλάχιστον κατά 50 % στην κυριότητα ενός ή περισσότερων φυσικών προσώπων ενός Μέρους· ή
 ii)
 ανήκει σε ένα ή περισσότερα νομικά πρόσωπα (9):
 Α)
 που έχουν την έδρα τους και τον κύριο τόπο δραστηριοτήτων τους σε ένα Μέρος· και
 Β)
 στα οποία τουλάχιστον το 50 % της κυριότητας ανήκει σε φυσικά πρόσωπα ή νομικά πρόσωπα ενός Μέρους.
 ΑΡΘΡΟ 3.4
 Ανεπαρκής επεξεργασία ή μεταποίηση
 1. Κατά παρέκκλιση από την παράγραφο 1 στοιχείο γ) του άρθρου 3.2, ένα προϊόν δεν θεωρείται καταγόμενο σε


text:
ένα Μέρος αν κατά την παραγωγή του προϊόντος στο εν λόγω Μέρος πραγματοποιούνται μόνο μία ή περισσότερες από τις ακόλουθες εργασίες σε μη καταγόμενα υλικά:
 α)
 εργασίες διατήρησης, όπως ξήρανση, κατάψυξη, φύλαξη σε άλμη και άλλες παρόμοιες εργασίες, όταν αποσκοπούν αποκλειστικά στο να εξασφαλιστεί ότι το προϊόν παραμένει σε καλή κατάσταση κατά τη μεταφορά και την αποθήκευση·
 β)
 αλλαγές συσκευασίας·
 γ)
 διαιρέσεις ή συνενώσεις δεμάτων·
 δ)
 πλύσιμο, καθάρισμα ή αφαίρεση σκόνης, οξειδίων, ελαίων, χρωμάτων ή άλλων επικαλύψεων·
 ε)
 σιδέρωμα ή πρεσάρισμα υφασμάτων ή κλωστοϋφαντουργικών ειδών·
 στ)
 απλές εργασίες βαφής ή στίλβωσης·
 ζ)
 αποφλοίωση, μερική ή ολική λεύκανση, στίλβωση ή γυάλισμα δημητριακών και ρυζιού·
 η)
 εργασίες για την προσθήκη χρωστικών ή αρωματικών ουσιών σε ζάχαρη ή για την παρασκευή κύβων ζάχαρης· μερική ή ολική άλεση ζάχαρης σε στερεά μορφή·
 θ)
 αφαίρεση του φλοιού, των κουκουτσιών ή του κελύφους φρούτων, καρυδιών ή λαχανικών·
 ι)
 ακόνισμα, απλή λείανση ή απλός τεμαχισμός·
 ια)
 κοσκίνισμα, διαλογή, ταξινόμηση, κατάταξη, διαβάθμιση ή συνδυασμός, συμπεριλαμβανομένης της σύνθεσης σειρών εμπορευμάτων·
 ιβ)
 απλές εργασίες συσκευασίας σε φιάλες, κονσέρβες, φιαλίδια, σάκους, θήκες, κουτιά, ή στερέωση σε χαρτόνια ή λεπτές σανίδες και κάθε άλλη απλή εργασία συσκευασίας·
 ιγ)
 επίθεση ή εκτύπωση σημάτων, ετικετών, λογοτύπων και άλλων παρόμοιων διακριτικών σημείων σε προϊόντα ή στη συσκευασία τους·
 ιδ)
 απλή ανάμειξη προϊόντων (10), έστω και διαφορετικού είδους·
 ιε)
 απλή προσθήκη νερού, αραίωση, αφυδάτωση ή μετουσίωση (11) προϊόντων·
 ιστ)
 απλή συλλογή ή συναρμολόγηση μερών για τη δημιουργία ενός πλήρους ή τελειωμένου είδους ή είδους που θεωρείται ολοκληρωμένο ή τελειωμένο σύμφωνα με τον κανόνα 2 στοιχείο α) των γενικών κανόνων ερμηνείας του εναρμονισμένου συστήματος· αποσυναρμολόγηση προϊόντων σε μέρη τους· ή
 ιζ)
 σφαγή ζώων.
 2. Για τον σκοπό της παραγράφου 1, μια εργασία θεωρείται απλή όταν δεν απαιτούνται ούτε ειδικές δεξιότητες ούτε μηχανήματα, μηχανισμοί ή εργαλεία ειδικά κατασκευασμένα ή εγκατεστημένα για την εκτέλεση της εν λόγω εργασίας.
 ΑΡΘΡΟ 3.5
 Συγκέντρωση
 1. Ένα προϊόν που πληροί τις προϋποθέσεις χαρακτηρισμού ως καταγόμενου σε ένα από τα Μέρη θεωρείται καταγόμενο στο άλλο Μέρος όταν χρησιμοποιείται ως υλικό για την παραγωγή άλλου προϊόντος στο άλλο Μέρος.
 2. Η παραγωγή που πραγματοποιείται σε ένα Μέρος επί μη καταγόμενου υλικού μπορεί να λαμβάνεται υπόψη για να καθοριστεί αν ένα προϊόν είναι καταγόμενο στο άλλο Μέρος.
 3. Οι διατάξεις των παραγράφων 1 και 2 δεν εφαρμόζονται αν η παραγωγή που πραγματοποιείται στο άλλο Μέρος δεν εκτείνεται πέραν της μιας ή περισσότερων από τις εργασίες που αναφέρονται στο άρθρο 3.4 παράγραφος 1 στοιχεία α) έως ιζ).
 4. Για τη συμπλήρωση της βεβαίωσης καταγωγής που αναφέρεται στο άρθρο 3.16 παράγραφος 2 στοιχείο α) για προϊόν που αναφέρεται στην παράγραφο 2, ο εξαγωγέας λαμβάνει από τον προμηθευτή του στοιχεία, όπως προβλέπεται στο παράρτημα 3-Γ.
 5. Τα στοιχεία που αναφέρονται στην παράγραφο 4 ισχύουν για μία αποστολή ή για πολλαπλές αποστολές που αφορούν το ίδιο υλικό το οποίο παρέχεται εντός χρονικής περιόδου που δεν υπερβαίνει τους 12 μήνες από την ημερομηνία που παρασχέθηκαν τα στοιχεία.
 ΑΡΘΡΟ 3.6
 Όρια ανοχής
 1. Αν ένα μη καταγόμενο υλικό που χρησιμοποιείται στην παραγωγή ενός προϊόντος δεν ικανοποιεί τις απαιτήσεις του παραρτήματος 3-Β, το


text:
προϊόν θεωρείται καταγόμενο σε ένα Μέρος με την προϋπόθεση ότι:
 α)
 για προϊόν που κατατάσσεται στα κεφάλαια 1 έως 49 ή στα κεφάλαια 64 έως 97 του εναρμονισμένου συστήματος (12), η αξία όλων των μη καταγόμενων υλικών δεν υπερβαίνει το 10 % της τιμής εκ του εργοστασίου ή της τιμής F.O.B. του προϊόντος·
 β)
 για προϊόν που κατατάσσεται στα κεφάλαια 50 έως 63 του εναρμονισμένου συστήματος, ισχύουν τα όρια ανοχής που ορίζονται στις σημειώσεις 6 έως 8 του παραρτήματος 3-Α.
 2. Η παράγραφος 1 δεν εφαρμόζεται αν η αξία των μη καταγόμενων υλικών που χρησιμοποιούνται στην παραγωγή ενός προϊόντος υπερβαίνει τα ποσοστά των μέγιστων τιμών μη καταγόμενων υλικών που ορίζονται στις απαιτήσεις του παραρτήματος 3-Β.
 3. Η παράγραφος 1 δεν εφαρμόζεται για προϊόντα που λαμβάνονται εξ ολοκλήρου σε ένα Μέρος κατά την έννοια του άρθρου 3.3. Αν από το παράρτημα 3-Β απαιτείται τα υλικά που χρησιμοποιούνται στην παραγωγή ενός προϊόντος να είναι εξ ολοκλήρου λαμβανόμενα, εφαρμόζονται οι παράγραφοι 1 και 2.
 ΑΡΘΡΟ 3.7
 Μονάδα χαρακτηρισμού
 1. Η μονάδα χαρακτηρισμού για την εφαρμογή των διατάξεων του παρόντος κεφαλαίου είναι το συγκεκριμένο προϊόν το οποίο θεωρείται η βασική μονάδα κατάταξης του προϊόντος στο εναρμονισμένο σύστημα.
 2. Όταν μια αποστολή αποτελείται από πανομοιότυπα προϊόντα που κατατάσσονται στην ίδια κλάση του εναρμονισμένου συστήματος, κάθε προϊόν πρέπει να λαμβάνεται υπόψη χωριστά κατά την εφαρμογή των διατάξεων του παρόντος κεφαλαίου.
 ΑΡΘΡΟ 3.8
 Λογιστικός διαχωρισμός
 1. Καταγόμενα και μη καταγόμενα ανταλλάξιμα υλικά τηρούνται χωριστά κατά την αποθήκευση, ώστε να διατηρούν τον χαρακτηρισμό τους ως καταγόμενα.
 2. Για τους σκοπούς του παρόντος άρθρου, ως «ανταλλάξιμα υλικά» νοούνται τα υλικά του ίδιου είδους και της ίδιας εμπορικής ποιότητας, τα οποία έχουν τα ίδια τεχνικά και φυσικά χαρακτηριστικά και τα οποία δεν μπορούν να διακριθούν μεταξύ τους όταν ενσωματωθούν στο τελικό προϊόν.
 3. Κατά παρέκκλιση από την παράγραφο 1, καταγόμενα και μη καταγόμενα ανταλλάξιμα υλικά μπορούν να χρησιμοποιούνται στην παραγωγή ενός προϊόντος χωρίς να τηρούνται χωριστά κατά την αποθήκευση, υπό την προϋπόθεση ότι χρησιμοποιείται μέθοδος λογιστικού διαχωρισμού.
 4. Η μέθοδος λογιστικού διαχωρισμού που αναφέρεται στην παράγραφο 3 εφαρμόζεται σύμφωνα με τη μέθοδο διαχείρισης αποθεμάτων στο πλαίσιο αρχών λογιστικής που είναι γενικά αποδεκτές στο Μέρος.
 5. Ένα Μέρος μπορεί να απαιτεί, υπό τους όρους που ορίζουν οι νομοθετικές και κανονιστικές διατάξεις του, η χρήση μεθόδου λογιστικού διαχωρισμού να υπόκειται σε προηγούμενη έγκριση από την τελωνειακή αρχή του εν λόγω Μέρους. Η τελωνειακή αρχή του Μέρους παρακολουθεί τη χρήση της έγκρισης και μπορεί να ανακαλέσει την έγκριση αν ο κάτοχος κάνει κακή χρήση της μεθόδου λογιστικού διαχωρισμού ή αν δεν πληροί κάποιον από τους όρους που ορίζονται στο παρόν κεφάλαιο.
 6. Μέθοδος λογιστικού διαχωρισμού είναι κάθε μέθοδος που διασφαλίζει, ανά πάσα στιγμή, ότι χαρακτήρα καταγόμενου προϊόντος δεν αποκτούν περισσότερα προϊόντα από όσα θα αποκτούσαν τον χαρακτήρα αυτόν εάν τηρούνταν χωριστά.
 ΑΡΘΡΟ 3.9
 Συνδυασμοί προϊόντων
 Ένας συνδυασμός, που κατατάσσεται σύμφωνα με τον κανόνα 3 στοιχεία β) και γ) των γενικών κανόνων για την ερμηνεία του εναρμονισμένου συστήματος, θεωρείται καταγόμενος σε ένα Μέρος όταν όλα τα συστατικά στοιχεία του είναι καταγόμενα δυνάμει του παρόντος


text:
κεφαλαίου. Όταν ο συνδυασμός αποτελείται από καταγόμενα και μη καταγόμενα συστατικά στοιχεία, θεωρείται, στο σύνολό του, καταγόμενος σε ένα Μέρος, με την προϋπόθεση ότι η αξία των μη καταγόμενων συστατικών στοιχείων δεν υπερβαίνει το 15 % της τιμής εκ του εργοστασίου ή της τιμής F.O.B. του συνδυασμού.
 ΑΡΘΡΟ 3.10
 Μη τροποποίηση
 1. Ένα καταγόμενο προϊόν που έχει δηλωθεί για εγχώρια χρήση στο εισαγόμενο Μέρος, μετά την εξαγωγή και πριν δηλωθεί για εγχώρια χρήση, δεν τροποποιείται, μετατρέπεται με οποιοδήποτε τρόπο ή υποβάλλεται σε εργασίες πλην αυτών για την προσθήκη ή την επίθεση σημάτων, ετικετών, σφραγίδων, ή άλλης τεκμηρίωσης για την εξασφάλιση της συμμόρφωσης με συγκεκριμένες εγχώριες απαιτήσεις του Μέρους εισαγωγής.
 2. Η αποθήκευση ή η έκθεση ενός προϊόντος μπορεί να πραγματοποιείται σε τρίτη χώρα, με την προϋπόθεση ότι παραμένει υπό τελωνειακή επιτήρηση στην εν λόγω τρίτη χώρα.
 3. Με την επιφύλαξη του τμήματος Β, ο διαχωρισμός των αποστολών μπορεί να γίνεται σε τρίτη χώρα αν πραγματοποιείται από τον εξαγωγέα ή υπ' ευθύνη του και με την προϋπόθεση ότι οι αποστολές παραμένουν υπό τελωνειακή επιτήρηση στην εν λόγω τρίτη χώρα.
 4. Σε περίπτωση αμφιβολίας όσον αφορά τη συμμόρφωση με τις απαιτήσεις που προβλέπονται στις παραγράφους 1 έως 3, η τελωνειακή αρχή του Μέρους εισαγωγής μπορεί να απαιτήσει από τον εισαγωγέα να αποδείξει τη συμμόρφωση, χρησιμοποιώντας οποιοδήποτε μέσο, συμπεριλαμβανομένων των εγγράφων των συμβάσεων μεταφοράς, όπως φορτωτικές, ή πραγματικά ή απτά αποδεικτικά στοιχεία που βασίζονται στη σήμανση ή την αρίθμηση συσκευασιών, ή κάθε αποδεικτικό στοιχείο που συνδέεται με το προϊόν καθαυτό.
 ΑΡΘΡΟ 3.11
 Επανεισαγόμενα προϊόντα
 Εάν ένα καταγόμενο προϊόν ενός Μέρους, το οποίο εξάγεται από το εν λόγω Μέρος προς τρίτη χώρα, επανεισαχθεί στο εν λόγω Μέρος, θεωρείται μη καταγόμενο, εκτός εάν μπορεί να αποδειχθεί κατά τρόπο ικανοποιητικό στην τελωνειακή αρχή του εν λόγω Μέρους ότι το επανεισαγόμενο προϊόν:
 α)
 είναι το ίδιο με εκείνο που είχε εξαχθεί· και
 β)
 δεν έχει υποβληθεί σε εργασίες, εκτός αυτών που είναι αναγκαίες για να διατηρηθεί σε καλή κατάσταση, ενώ βρισκόταν στην εν λόγω τρίτη χώρα ή κατά την εξαγωγή του.
 ΑΡΘΡΟ 3.12
 Εξαρτήματα, ανταλλακτικά, εργαλεία και οδηγίες ή άλλο ενημερωτικό υλικό
 1. Για τους σκοπούς του παρόντος άρθρου, εξαρτήματα, ανταλλακτικά, εργαλεία και οδηγίες ή άλλο ενημερωτικό υλικό καλύπτονται εάν:
 α)
 τα εξαρτήματα, τα ανταλλακτικά, τα εργαλεία και οι οδηγίες ή άλλο ενημερωτικό υλικό κατατάσσονται και παραδίδονται από κοινού με το προϊόν, αλλά τιμολογούνται χωριστά από αυτό· και
 β)
 οι τύποι, οι ποσότητες και η αξία των εξαρτημάτων, των ανταλλακτικών, των εργαλείων και των οδηγιών ή άλλου ενημερωτικού υλικού είναι συνήθεις για το εν λόγω προϊόν.
 2. Για να καθοριστεί αν ένα προϊόν είναι εξ ολοκλήρου λαμβανόμενο ή ότι ικανοποιεί μια απαίτηση διαδικασίας παραγωγής ή αλλαγής δασμολογικής κατάταξης, όπως ορίζεται στο παράρτημα 3-Β, τα εξαρτήματα, τα ανταλλακτικά, τα εργαλεία και οι οδηγίες ή άλλο ενημερωτικό υλικό δεν λαμβάνονται υπόψη.
 3. Για να καθοριστεί αν ένα προϊόν πληροί την απαίτηση σχετικά με την αξία, όπως ορίζεται στο παράρτημα 3-Β, η αξία των εξαρτημάτων, των ανταλλακτικών, των εργαλείων και των οδηγιών ή άλλου ενημερωτικού υλικού λαμβάνεται υπόψη ως καταγόμενων


text:
ή μη καταγόμενων υλικών, κατά περίπτωση, στον υπολογισμό για την εφαρμογή στο προϊόν της απαίτησης σχετικά με την αξία.
 4. Τα εξαρτήματα, τα ανταλλακτικά, τα εργαλεία και οι οδηγίες ή άλλο ενημερωτικό υλικό ενός προϊόντος έχουν το καθεστώς καταγωγής του προϊόντος το οποίο συνοδεύουν.
 ΑΡΘΡΟ 3.13
 Ουδέτερα στοιχεία
 Για να καθοριστεί αν ένα προϊόν είναι καταγόμενο σε ένα Μέρος δεν είναι αναγκαίο να καθοριστεί ο χαρακτήρας ως καταγόμενων για τα ακόλουθα στοιχεία:
 α)
 καύσιμο, ενέργεια, καταλύτες και διαλύτες·
 β)
 εξοπλισμός, διατάξεις και υλικά που χρησιμοποιούνται για τη δοκιμή ή την επιθεώρηση του προϊόντος·
 γ)
 γάντια, γυαλιά, υποδήματα, ιματισμός, εξοπλισμός και υλικά ασφάλειας·
 δ)
 μηχανήματα, εργαλεία, βαφές και μήτρες·
 ε)
 ανταλλακτικά και υλικά που χρησιμοποιούνται για τη συντήρηση εξοπλισμού και κτιρίων·
 στ)
 λιπαντικά, γράσα, σύνθετα υλικά και άλλα υλικά που χρησιμοποιούνται στην παραγωγή ή στη λειτουργία εξοπλισμού και κτιρίων· και
 ζ)
 κάθε άλλο υλικό που δεν ενσωματώνεται στο προϊόν αλλά του οποίου η χρήση στην παραγωγή του προϊόντος μπορεί εύλογα να αποδειχθεί ότι αποτελεί μέρος αυτής της παραγωγής.
 ΑΡΘΡΟ 3.14
 Υλικά συσκευασίας και εμπορευματοκιβώτια μεταφοράς
 Υλικά συσκευασίας και εμπορευματοκιβώτια μεταφοράς που χρησιμοποιούνται για την προστασία του προϊόντος κατά τη μεταφορά δεν λαμβάνονται υπόψη για τον καθορισμό του καθεστώτος καταγωγής του προϊόντος.
 ΑΡΘΡΟ 3.15
 Υλικά συσκευασίας και εμπορευματοκιβώτια για πωλήσεις λιανικής
 1. Υλικά συσκευασίας και εμπορευματοκιβώτια στα οποία συσκευάζεται το προϊόν για λιανική πώληση, αν κατατάσσονται μαζί με το προϊόν, δεν λαμβάνονται υπόψη για να καθοριστεί αν όλα τα μη καταγόμενα υλικά που χρησιμοποιούνται στην παραγωγή του προϊόντος έχουν υποστεί την εφαρμοστέα αλλαγή δασμολογικής κατάταξης ή υποβληθεί στην παραγωγική διαδικασία που ορίζεται στο παράρτημα 3-Β ή αν το προϊόν είναι εξ ολοκλήρου λαμβανόμενο.
 2. Αν ένα προϊόν υπόκειται σε απαίτηση σχετικά με την αξία, όπως ορίζεται στο παράρτημα 3-Β, η αξία των υλικών συσκευασίας και των εμπορευματοκιβωτίων στα οποία συσκευάζεται το προϊόν για λιανική πώληση, αν κατατάσσονται μαζί με το προϊόν, λαμβάνεται υπόψη ως καταγόμενων ή μη καταγόμενων, κατά περίπτωση, στον υπολογισμό για την εφαρμογή στο προϊόν της απαίτησης σχετικά με την αξία.
 ΤΜΗΜΑ B
 Διαδικασίες καταγωγής
 ΑΡΘΡΟ 3.16
 Αίτηση για προτιμησιακή δασμολογική μεταχείριση
 1. Το Μέρος εισαγωγής χορηγεί, κατά την εισαγωγή, προτιμησιακή δασμολογική μεταχείριση σε προϊόν καταγωγής του άλλου Μέρους ύστερα από αίτηση προτιμησιακής δασμολογικής μεταχείρισης του εισαγωγέα. Ο εισαγωγέας είναι υπεύθυνος για την ορθότητα της αίτησης προτιμησιακής δασμολογικής μεταχείρισης και για τη συμμόρφωση με τις απαιτήσεις του παρόντος κεφαλαίου.
 2. Η αίτηση προτιμησιακής δασμολογικής μεταχείρισης βασίζεται στα εξής:
 α)
 βεβαίωση καταγωγής ότι το προϊόν είναι καταγόμενο, που συντάσσει ο εξαγωγέας· ή
 β)
 γνώση του εισαγωγέα ότι το προϊόν είναι καταγόμενο.
 3. Η αίτηση προτιμησιακής δασμολογικής μεταχείρισης και τα δικαιολογητικά που αναφέρονται στην παράγραφο 2 στοιχεία α) ή β) συμπεριλαμβάνονται στην τελωνειακή διασάφηση εισαγωγής σύμφωνα με τις νομοθετικές και κανονιστικές διατάξεις του Μέρους εισαγωγής. Η τελωνειακή αρχή του Μέρους εισαγωγής μπορεί να ζητήσει στοιχεία που να εξηγούν ότι το προϊόν ικανοποιεί τις απαιτήσεις του παρόντος κεφαλαίου, στον βαθμό που ο εισαγωγέας μπορεί να τα προσκομίσει και ως μέρος της τελωνειακής διασάφησης της εισαγωγής ή συνοδευτικά με αυτήν.
 4. Ο εισαγωγέας που


text:
υποβάλλει αίτηση προτιμησιακής δασμολογικής μεταχείρισης βάσει βεβαίωσης της καταγωγής που αναφέρεται στην παράγραφο 2 στοιχείο α) τηρεί τη βεβαίωση καταγωγής και, εφόσον του ζητηθεί από την τελωνειακή αρχή του Μέρους εισαγωγής, παρέχει αντίγραφό της στην εν λόγω αρχή.
 5. Οι παράγραφοι 2 έως 4 δεν εφαρμόζονται στις περιπτώσεις που ορίζονται στο άρθρο 3.20.
 ΑΡΘΡΟ 3.17
 Βεβαίωση καταγωγής
 1. Η βεβαίωση καταγωγής μπορεί να συνταχτεί από τον εξαγωγέα ενός προϊόντος βάσει στοιχείων που αποδεικνύουν ότι το προϊόν είναι καταγόμενο, συμπεριλαμβανομένων πληροφοριών σχετικά με τον χαρακτήρα των υλικών που χρησιμοποιούνται για την παραγωγή του προϊόντος ως καταγόμενων. Ο εξαγωγέας είναι υπεύθυνος για την ορθότητα της βεβαίωσης καταγωγής και των παρεχόμενων στοιχείων.
 2. Η βεβαίωση καταγωγής μπορεί να συνταχτεί με τη χρήση μιας εκ των γλωσσικών εκδόσεων που περιέχονται στο παράρτημα 3-Δ στο τιμολόγιο ή κάθε άλλο εμπορικό έγγραφο που περιγράφει το καταγόμενο προϊόν επαρκώς αναλυτικά για την ταυτοποίησή του. Το Μέρος εισαγωγής δεν απαιτεί από τον εισαγωγέα την υποβολή μετάφρασης της βεβαίωσης καταγωγής.
 3. Η τελωνειακή αρχή του Μέρους εισαγωγής δεν απορρίπτει αίτηση προτιμησιακής δασμολογικής μεταχείρισης λόγω σφαλμάτων ή ανακολουθιών ήσσονος σημασίας στη βεβαίωση καταγωγής ή με μόνο λόγο την έκδοση του τιμολογίου σε τρίτη χώρα.
 4. Η βεβαίωση καταγωγής έχει ισχύ 12 μηνών από την ημερομηνία σύνταξής της.
 5. Η βεβαίωση καταγωγής μπορεί να ισχύει:
 α)
 για μία αποστολή ενός ή περισσότερων προϊόντων που εισάγονται σε ένα Μέρος· ή
 β)
 για πολλαπλές αποστολές πανομοιότυπων προϊόντων που εισάγονται σε ένα Μέρος εντός οποιασδήποτε χρονικής περιόδου ορίζεται στη βεβαίωση καταγωγής και δεν υπερβαίνει τους 12 μήνες.
 6. Αν, ύστερα από αίτημα του εισαγωγέα, αποσυναρμολογημένα ή μη συναρμολογημένα προϊόντα κατά την έννοια του γενικού ερμηνευτικού κανόνα 2 στοιχείο α) του εναρμονισμένου συστήματος, τα οποία υπάγονται στο τμήμα XV ή XΧI του εναρμονισμένου συστήματος, εισάγονται με τμηματικές αποστολές, μπορεί να υποβάλλεται μία και μόνη βεβαίωση καταγωγής για τα προϊόντα αυτά, σύμφωνα με τις απαιτήσεις που ορίζονται από την τελωνειακή αρχή του Μέρους εισαγωγής.
 ΑΡΘΡΟ 3.18
 Γνώση του εισαγωγέα
 Η γνώση του εισαγωγέα ότι ένα προϊόν είναι καταγόμενο στο Μέρος εξαγωγής βασίζεται σε στοιχεία που αποδεικνύουν ότι το προϊόν είναι καταγόμενο και ικανοποιεί τις απαιτήσεις του παρόντος κεφαλαίου.
 ΑΡΘΡΟ 3.19
 Απαιτήσεις τήρησης αρχείων
 1. Ο εισαγωγέας που υποβάλλει αίτηση προτιμησιακής δασμολογικής μεταχείρισης για προϊόν που εισάγεται στο Μέρος εισαγωγής, τηρεί για τουλάχιστον τρία χρόνια από την ημερομηνία εισαγωγής του προϊόντος:
 α)
 τη βεβαίωση καταγωγής που συνέταξε ο εξαγωγέας, αν η αίτηση βασίζεται σε βεβαίωση καταγωγής· ή
 β)
 όλα τα αρχεία που αποδεικνύουν ότι το προϊόν ικανοποιεί τις απαιτήσεις απόκτησης χαρακτήρα καταγόμενου, αν η αίτηση βασίζεται στη γνώση του εισαγωγέα.
 2. Ο εξαγωγέας που συντάσσει τη βεβαίωση καταγωγής τηρεί, για τουλάχιστον τέσσερα χρόνια από τη σύνταξη της εν λόγω βεβαίωσης καταγωγής, αντίγραφο της βεβαίωσης καταγωγής και όλα τα άλλα αρχεία που αποδεικνύουν ότι το προϊόν ικανοποιεί τις απαιτήσεις απόκτησης χαρακτήρα καταγόμενου.
 3. Τα αρχεία που πρέπει να τηρούνται σύμφωνα με το παρόν άρθρο μπορούν να είναι σε ηλεκτρονική μορφή.
 4. Οι παράγραφοι 1 έως 3 δεν εφαρμόζονται στις περιπτώσεις που ορίζονται στο άρθρο 3.20.
 ΑΡΘΡΟ 3.20
 Μικρές


text:
αποστολές και εξαιρέσεις
 1. Προϊόντα που αποστέλλονται ως μικρά δέματα από ιδιώτες σε ιδιώτες ή που αποτελούν τμήμα προσωπικών αποσκευών ταξιδιωτών επιτρέπονται ως καταγόμενα προϊόντα, με την προϋπόθεση ότι τα προϊόντα αυτά δεν εισάγονται στο πλαίσιο εμπορικών συναλλαγών (13), ότι έχει δηλωθεί ότι ικανοποιούν τις απαιτήσεις του παρόντος κεφαλαίου και ότι δεν υπάρχει αμφιβολία ως προς την ειλικρίνεια αυτής της δήλωσης.
 2. Με την προϋπόθεση ότι η εισαγωγή δεν συνιστά μέρος εισαγωγών για τις οποίες μπορεί εύλογα να θεωρηθεί ότι έγιναν χωριστά με σκοπό να παρακαμφθεί η απαίτηση υποβολής βεβαίωσης καταγωγής, η συνολική αξία των προϊόντων που αναφέρονται στην παράγραφο 1 δεν πρέπει να υπερβαίνει:
 α)
 για την Ευρωπαϊκή Ένωση, τα 500 ευρώ, στην περίπτωση μικρών δεμάτων, ή τα 1 200 ευρώ στην περίπτωση προϊόντων που αποτελούν μέρος των προσωπικών αποσκευών ταξιδιωτών. Τα ποσά που εκφράζονται σε άλλο νόμισμα κράτους μέλους της Ευρωπαϊκής Ένωσης είναι ισοδύναμα με την αντίστοιχη αξία, στο εν λόγω νόμισμα, των ποσών σε ευρώ, την πρώτη εργάσιμη ημέρα του Οκτωβρίου κάθε έτους. Τα ποσά είναι αυτά που δημοσιεύονται από την Ευρωπαϊκή Κεντρική Τράπεζα την εν λόγω ημέρα, εκτός αν ανακοινωθεί στην Ευρωπαϊκή Επιτροπή διαφορετικό ποσό έως τις 15 Οκτωβρίου κάθε έτους, με ισχύ από την 1η Ιανουαρίου του επόμενου έτους. Η Ευρωπαϊκή Επιτροπή κοινοποιεί στην Ιαπωνία τα σχετικά ποσά.
 β)
 για την Ιαπωνία, τα 100 000 γιεν ή όποιο ποσό ορίσει η Ιαπωνία.
 3. Κάθε Μέρος μπορεί να προβλέψει τη μη εφαρμογή της απαίτησης σχετικά με τη βάση της αίτησης, όπως αναφέρεται στην παράγραφο 2 του άρθρου 3.16, για την εισαγωγή προϊόντος για το οποίο το Μέρος εισαγωγής έχει άρει τις απαιτήσεις.
 ΑΡΘΡΟ 3.21
 Επαλήθευση
 1. Για να επαληθεύσει αν ένα προϊόν που εισάγεται σε ένα Μέρος είναι καταγόμενο στο άλλο Μέρος ή αν ικανοποιούνται οι άλλες απαιτήσεις του παρόντος κεφαλαίου, η τελωνειακή αρχή του Μέρους εισαγωγής μπορεί να διενεργήσει επαλήθευση βάσει μεθόδων αξιολόγησης του κινδύνου, οι οποίες μπορούν να περιλαμβάνουν τυχαία επιλογή, διατυπώνοντας αίτημα υποβολής στοιχείων από τον εισαγωγέα που υπέβαλε την αίτηση που αναφέρεται στο άρθρο 3.16. Η τελωνειακή αρχή του Μέρους εισαγωγής μπορεί να διενεργήσει επαλήθευση είτε κατά τη χρονική στιγμή της τελωνειακής διασάφησης εισαγωγής, πριν από την απελευθέρωση των προϊόντων, είτε μετά την απελευθέρωση των προϊόντων.
 2. Τα στοιχεία που απαιτούνται σύμφωνα με την παράγραφο 1 καλύπτουν μόνο τα ακόλουθα:
 α)
 τη βεβαίωση καταγωγής, αν η βάση για την αίτηση που αναφέρεται στο άρθρο 3.16 παράγραφος 2 στοιχείο α) είναι η βεβαίωση καταγωγής·
 β)
 τον αριθμό δασμολογικής κατάταξης του προϊόντος στο πλαίσιο του εναρμονισμένου συστήματος και τα κριτήρια καταγωγής που χρησιμοποιήθηκαν·
 γ)
 σύντομη περιγραφή της διαδικασίας παραγωγής·
 δ)
 συγκεκριμένη περιγραφή της διαδικασίας, αν το κριτήριο καταγωγής βασίζεται σε συγκεκριμένη διαδικασία παραγωγής·
 ε)
 κατά περίπτωση, περιγραφή των καταγόμενων και μη καταγόμενων υλικών που χρησιμοποιούνται στη διαδικασία παραγωγής·
 στ)
 αν το κριτήριο καταγωγής ήταν «εξ ολοκλήρου λαμβανόμενο», την εφαρμοστέα κατηγορία (π.χ. συγκομιδή, εξόρυξη, αλίευση και τόπος παραγωγής)·
 ζ)
 αν το κριτήριο της καταγωγής βασίζεται στην αξία, την αξία του προϊόντος και την αξία όλων των μη καταγόμενων ή των καταγόμενων υλικών, κατά περίπτωση, που


text:
χρησιμοποιήθηκαν στην παραγωγή, για τον καθορισμό της συμμόρφωσης με την απαίτηση σχετικά με την αξία·
 η)
 αν το κριτήριο της καταγωγής βασίζεται στο βάρος, το βάρος του προϊόντος και το βάρος όλων των συναφών μη καταγόμενων ή των καταγόμενων υλικών, κατά περίπτωση, που χρησιμοποιήθηκαν στο προϊόν, για τον καθορισμό της συμμόρφωσης με την απαίτηση σχετικά με το βάρος·
 θ)
 αν το κριτήριο της καταγωγής βασίζεται σε αλλαγή της δασμολογικής κατάταξης, τον κατάλογο όλων των μη καταγόμενων υλικών, συμπεριλαμβανομένου του αριθμού δασμολογικής κατάταξης στο πλαίσιο του εναρμονισμένου συστήματος (σε διψήφια, τετραψήφια ή εξαψήφια μορφή, ανάλογα με τα κριτήρια καταγωγής)· ή
 ι)
 τα στοιχεία που αφορούν τη συμμόρφωση με τη διάταξη μη τροποποίησης που αναφέρεται στο άρθρο 3.10.
 3. Κατά την υποβολή των ζητούμενων στοιχείων, ο εισαγωγέας μπορεί να προσθέσει κάθε άλλο στοιχείο που θεωρεί σχετικό για τους σκοπούς της επαλήθευσης.
 4. Αν η αίτηση προτιμησιακής δασμολογικής μεταχείρισης βασίζεται στη βεβαίωση της καταγωγής που αναφέρεται στο άρθρο 3.16 παράγραφος 2 στοιχείο α), ο εισαγωγέας ενημερώνει την τελωνειακή αρχή του Μέρους εισαγωγής για τον χρόνο της υποβολής απευθείας από τον εξαγωγέα όλων ή ενός ή περισσότερων των ζητούμενων στοιχείων.
 5. Αν η αίτηση για προτιμησιακή δασμολογική μεταχείριση βασίζεται στη γνώση του εισαγωγέα, όπως αναφέρεται στο άρθρο 3.16 παράγραφος 2 στοιχείο β), αφού προηγουμένως έχουν ζητηθεί στοιχεία σύμφωνα με την παράγραφο 1 του παρόντος άρθρου, η τελωνειακή αρχή του Μέρους εισαγωγής που διενεργεί την επαλήθευση μπορεί να ζητήσει στοιχεία από τον εισαγωγέα, εφόσον κρίνει ότι απαιτούνται πρόσθετα στοιχεία για την επαλήθευση του καθεστώτος καταγωγής του προϊόντος. Η τελωνειακή αρχή του Μέρους εισαγωγής μπορεί να ζητήσει από τον εισαγωγέα συγκεκριμένα έγγραφα και στοιχεία, εφόσον χρειαστεί.
 6. Αν η τελωνειακή αρχή του Μέρους εισαγωγής αποφασίσει να αναστείλει τη χορήγηση προτιμησιακής δασμολογικής μεταχείρισης στο οικείο προϊόν, εν αναμονή των αποτελεσμάτων της επαλήθευσης, παρέχεται στον εισαγωγέα η απελευθέρωση του προϊόντος με την προϋπόθεση εφαρμογής κατάλληλων προληπτικών μέτρων, συμπεριλαμβανομένων εγγυήσεων. Τυχόν αναστολή της προτιμησιακής δασμολογικής μεταχείρισης λήγει το ταχύτερο δυνατό μετά τη βεβαίωση από την τελωνειακή αρχή του Μέρους εισαγωγής του χαρακτήρα του οικείου προϊόντος ως καταγόμενου ή την ικανοποίηση των άλλων απαιτήσεων του παρόντος κεφαλαίου.
 ΑΡΘΡΟ 3.22
 Διοικητική συνεργασία
 1. Για να εξασφαλιστεί η ορθή εφαρμογή του παρόντος κεφαλαίου, τα Μέρη συνεργάζονται, μέσω των τελωνειακών αρχών κάθε Μέρους, για την επαλήθευση του κατά πόσο ένα προϊόν είναι καταγόμενο και πληροί τις άλλες απαιτήσεις του παρόντος κεφαλαίου.
 2. Αν η αίτηση για προτιμησιακή δασμολογική μεταχείριση βασίζεται στη βεβαίωση καταγωγής που αναφέρεται στο άρθρο 3.16 παράγραφος 2 στοιχείο α), αφού προηγουμένως έχουν ζητηθεί στοιχεία σύμφωνα με το άρθρο 3.21 παράγραφος 1, η τελωνειακή αρχή του Μέρους εισαγωγής που διενεργεί την επαλήθευση μπορεί, επίσης, να ζητήσει στοιχεία από την τελωνειακή αρχή του Μέρους εξαγωγής εντός περιόδου δύο ετών μετά την εισαγωγή των προϊόντων, αν η τελωνειακή αρχή του Μέρους εισαγωγής που διενεργεί την επαλήθευση κρίνει ότι απαιτούνται πρόσθετα στοιχεία για την επαλήθευση του καθεστώτος καταγωγής του προϊόντος. Το αίτημα ενημέρωσης πρέπει να περιλαμβάνει τα ακόλουθα στοιχεία:
 α)
 τη βεβαίωση καταγωγής·
 β)
 τα στοιχεία της τελωνειακής αρχής που εξέδωσε το αίτημα·
 γ)


text:
την επωνυμία του εξαγωγέα·
 δ)
 το αντικείμενο και το πεδίο της επαλήθευσης· και
 ε)
 κατά περίπτωση, κάθε άλλο σχετικό έγγραφο.
 Εκτός από τα στοιχεία αυτά, η τελωνειακή αρχή του Μέρους εισαγωγής μπορεί να ζητήσει από την τελωνειακή αρχή του Μέρους εξαγωγής συγκεκριμένα έγγραφα και στοιχεία, εφόσον χρειαστεί.
 3. Η τελωνειακή αρχή του Μέρους εξαγωγής μπορεί, σύμφωνα με τις νομοθετικές και κανονιστικές διατάξεις της, να ζητήσει τεκμηρίωση ή εξέταση, ζητώντας αποδεικτικά στοιχεία ή επισκεπτόμενη τις εγκαταστάσεις ενός εξαγωγέα με σκοπό να ελέγξει τα αρχεία και τις εγκαταστάσεις που χρησιμοποιούνται για την παραγωγή του προϊόντος.
 4. Με την επιφύλαξη της παραγράφου 5, η τελωνειακή αρχή του Μέρους εξαγωγής που λαμβάνει το αίτημα που αναφέρεται στην παράγραφο 2 παρέχει στην τελωνειακή αρχή του Μέρους εισαγωγής τα ακόλουθα στοιχεία:
 α)
 τη ζητούμενη τεκμηρίωση, εφόσον είναι διαθέσιμη·
 β)
 γνώμη σχετικά με τον χαρακτήρα του προϊόντος ως καταγόμενου·
 γ)
 την περιγραφή του προϊόντος που υπόκειται σε εξέταση και τη δασμολογική κατάταξη που αφορά την εφαρμογή του παρόντος κεφαλαίου·
 δ)
 περιγραφή και επεξήγηση της διαδικασίας παραγωγής που να είναι επαρκείς για την τεκμηρίωση του καθεστώτος καταγωγής του προϊόντος·
 ε)
 στοιχεία σχετικά με τον τρόπο διενέργειας της εξέτασης· και
 στ)
 συνοδευτικά έγγραφα, κατά περίπτωση.
 5. Η τελωνειακή αρχή του Μέρους εξαγωγής δεν υποβάλλει στην τελωνειακή αρχή του Μέρους εισαγωγής τα στοιχεία που αναφέρονται στην παράγραφο 4 αν τα στοιχεία κρίνονται εμπιστευτικού χαρακτήρα.
 6. Κάθε Μέρος κοινοποιεί στο άλλο Μέρος τα στοιχεία επαφής, συμπεριλαμβανομένης της ταχυδρομικής διεύθυνσης και της διεύθυνσης ηλεκτρονικού ταχυδρομείου, των αριθμών τηλεφώνου και φαξ των τελωνειακών αρχών, καθώς και κάθε αλλαγή σχετικά με τα στοιχεία αυτά εντός 30 ημερών από την ημερομηνία της αλλαγής.
 ΑΡΘΡΟ 3.23
 Αμοιβαία συνδρομή για την καταπολέμηση της απάτης
 Σε περίπτωση υπόνοιας παραβίασης των διατάξεων του παρόντος κεφαλαίου, τα Μέρη παρέχουν αμοιβαία συνδρομή σύμφωνα με την CMAA.
 ΑΡΘΡΟ 3.24
 Απόρριψη της χορήγησης προτιμησιακής δασμολογικής μεταχείρισης
 1. Με την επιφύλαξη της παραγράφου 3, η τελωνειακή αρχή του Μέρους εισαγωγής μπορεί να απορρίψει τη χορήγηση προτιμησιακής δασμολογικής μεταχείρισης αν:
 α)
 εντός τριών μηνών από την ημερομηνία του αιτήματος υποβολής των στοιχείων σύμφωνα με το άρθρο 3.21 παράγραφος 1:
 i)
 δεν έχει δοθεί απάντηση· ή
 ii)
 τα στοιχεία που υποβάλλονται είναι ανεπαρκή για να επιβεβαιωθεί ότι το προϊόν είναι καταγόμενο, αν η αίτηση προτιμησιακής δασμολογικής μεταχείρισης βασίζεται στη γνώση του εισαγωγέα, όπως αναφέρεται στο άρθρο 3.16 παράγραφος 2 στοιχείο β)·
 β)
 εντός τριών μηνών από την ημερομηνία του αιτήματος υποβολής των στοιχείων σύμφωνα με το άρθρο 3.21 παράγραφος 5:
 i)
 δεν έχει δοθεί απάντηση· ή
 ii)
 τα στοιχεία που υποβάλλονται είναι ανεπαρκή για να επιβεβαιωθεί ότι το προϊόν είναι καταγόμενο·
 γ)
 εντός 10 μηνών από την ημερομηνία του αιτήματος υποβολής των στοιχείων σύμφωνα με το άρθρο 3.22 παράγραφος 2:
 i)
 δεν έχει δοθεί απάντηση· ή
 ii)
 τα στοιχεία που υποβάλλονται είναι ανεπαρκή για να επιβεβαιωθεί ότι το προϊόν είναι καταγόμενο· ή
 δ)
 κατόπιν προηγούμενου αιτήματος συνδρομής σύμφωνα με το άρθρο 3.23 και εντός αμοιβαία συμφωνημένης περιόδου, σχετικά με προϊόντα τα οποία αποτελούν αντικείμενο αίτησης όπως αναφέρεται στο άρθρο 3.16 παράγραφος 1:
 i)
 η τελωνειακή αρχή


text:
του Μέρους εξαγωγής δεν παρέχει τη συνδρομή· ή
 ii)
 τα αποτελέσματα αυτής της συνδρομής είναι ανεπαρκή για να βεβαιωθεί ότι το προϊόν είναι καταγόμενο.
 2. Η τελωνειακή αρχή του Μέρους εισαγωγής μπορεί να απορρίψει τη χορήγηση προτιμησιακής δασμολογικής μεταχείρισης ενός προϊόντος για το οποίο ο εισαγωγέας έχει αιτηθεί προτιμησιακή δασμολογική μεταχείριση, όταν ο εισαγωγέας δεν συμμορφώνεται με τις απαιτήσεις του παρόντος κεφαλαίου, πέραν αυτών που αφορούν τον χαρακτήρα των προϊόντων ως καταγόμενων.
 3. Αν η τελωνειακή αρχή του Μέρους εισαγωγής διαθέτει επαρκή αιτιολόγηση για την απόρριψη της χορήγησης προτιμησιακής δασμολογικής μεταχείρισης δυνάμει της παραγράφου 1, σε περιπτώσεις που η τελωνειακή αρχή του Μέρους εξαγωγής έχει υποβάλει γνώμη σύμφωνα με το άρθρο 3.22 παράγραφος 4 στοιχείο β), με την οποία επιβεβαιώνει το καθεστώς καταγωγής των προϊόντων, η τελωνειακή αρχή του Μέρους εισαγωγής κοινοποιεί στην τελωνειακή αρχή του Μέρους εξαγωγής την πρόθεσή της να απορρίψει τη χορήγηση προτιμησιακής δασμολογικής μεταχείρισης, εντός δύο μηνών από την ημερομηνία παραλαβής της εν λόγω γνώμης. Μετά την κοινοποίηση και εντός τριών μηνών από την ημερομηνία της κοινοποίησης διεξάγονται διαβουλεύσεις κατόπιν αιτήματος ενός από τα Μέρη. Η περίοδος διαβούλευσης μπορεί να παραταθεί κατά περίπτωση κατόπιν αμοιβαίας συμφωνίας μεταξύ των Μερών. Η διαβούλευση μπορεί να διεξαχθεί σύμφωνα με τη διαδικασία που ορίζει η επιτροπή κανόνων καταγωγής και τελωνειακών θεμάτων που έχει συσταθεί δυνάμει του άρθρου 22.3. Μετά το πέρας της περιόδου διαβούλευσης, η τελωνειακή αρχή του Μέρους εισαγωγής μπορεί να απορρίψει τη χορήγηση προτιμησιακής δασμολογικής μεταχείρισης μόνο επί τη βάσει ανεπαρκούς αιτιολόγησης και αφού έχει παραχωρήσει στον εισαγωγέα το δικαίωμα ακρόασης.
 ΑΡΘΡΟ 3.25
 Εμπιστευτικότητα
 1. Κάθε Μέρος τηρεί, σύμφωνα με τις νομοθετικές και κανονιστικές διατάξεις του, τον εμπιστευτικό χαρακτήρα όλων των στοιχείων που του υποβάλλει το άλλο Μέρος δυνάμει του παρόντος κεφαλαίου και προστατεύει τα εν λόγω στοιχεία από τυχόν κοινοποίηση.
 2. Στοιχεία που λαμβάνονται από τις αρχές του Μέρους εισαγωγής σύμφωνα με το παρόν κεφάλαιο μπορούν να χρησιμοποιηθούν από τις εν λόγω αρχές μόνο για τους σκοπούς του παρόντος κεφαλαίου.
 3. Επιχειρηματικά στοιχεία εμπιστευτικού χαρακτήρα που λαμβάνει η τελωνειακή αρχή του Μέρους εξαγωγής ή του Μέρους εισαγωγής από τον εξαγωγέα, κατ' εφαρμογή των άρθρων 3.21 και 3.22, δεν κοινοποιούνται, εκτός αν προβλέπεται διαφορετικά στο παρόν κεφάλαιο.
 4. Στοιχεία που λαμβάνει η τελωνειακή αρχή του Μέρους εισαγωγής δυνάμει του παρόντος κεφαλαίου δεν χρησιμοποιούνται από το Μέρος εισαγωγής σε ποινικές διαδικασίες ενώπιον δικαστηρίου ή δικαστή, εκτός αν το Μέρος εξαγωγής έχει δώσει άδεια χρήσης αυτών των στοιχείων σύμφωνα με τις νομοθετικές και κανονιστικές διατάξεις του.
 ΑΡΘΡΟ 3.26
 Διοικητικά μέτρα και ποινές
 Κάθε Μέρος επιβάλλει διοικητικά μέτρα και, όπου ενδείκνυται, ποινές, σύμφωνα με τις νομοθετικές και κανονιστικές διατάξεις του, σε κάθε πρόσωπο το οποίο συντάσσει αυτοπροσώπως ή μέσω αντιπροσώπου έγγραφο το οποίο περιέχει εσφαλμένες πληροφορίες, με σκοπό να επιτύχει την υπαγωγή σε καθεστώς προτιμησιακής μεταχείρισης ενός προϊόντος που δεν συμμορφώνεται με τις απαιτήσεις του άρθρου 3.19, ή σε κάθε πρόσωπο που δεν παρέχει αποδεικτικά στοιχεία ή αρνείται την επίσκεψη που αναφέρονται στο άρθρο 3.22 παράγραφος 3.
 ΤΜΗΜΑ Γ
 Διάφορα
 ΑΡΘΡΟ 3.27
 Εφαρμογή του παρόντος κεφαλαίου για τη Θέουτα και τη


text:
Μελίγια
 1. Για τους σκοπούς του παρόντος κεφαλαίου, στην περίπτωση της Ευρωπαϊκής Ένωσης, στο αντίστοιχο «Μέρος» δεν περιλαμβάνονται η Θέουτα και η Μελίγια.
 2. Τα προϊόντα καταγωγής Ιαπωνίας, όταν εισάγονται στη Θέουτα ή στη Μελίγια, υπάγονται από κάθε άποψη στην ίδια τελωνειακή μεταχείριση, βάσει της παρούσας συμφωνίας, που εφαρμόζεται στα προϊόντα καταγωγής του τελωνειακού εδάφους της Ευρωπαϊκής Ένωσης βάσει του πρωτοκόλλου 2 της πράξης προσχώρησης του Βασιλείου της Ισπανίας και της Πορτογαλικής Δημοκρατίας στις Ευρωπαϊκές Κοινότητες. Η Ιαπωνία εφαρμόζει στις εισαγωγές προϊόντων καταγωγής Θέουτα και Μελίγια που καλύπτονται από την παρούσα συμφωνία την ίδια τελωνειακή μεταχείριση που εφαρμόζεται βάσει της παρούσας συμφωνίας στα προϊόντα τα οποία εισάγονται και κατάγονται από την Ευρωπαϊκή Ένωση.
 3. Οι κανόνες καταγωγής και οι διαδικασίες καταγωγής σύμφωνα με το παρόν κεφάλαιο εφαρμόζονται αναλογικά στα προϊόντα που εξάγονται από την Ιαπωνία στη Θέουτα και τη Μελίγια και στα προϊόντα που εξάγονται από τη Θέουτα και τη Μελίγια στην Ιαπωνία.
 4. Το άρθρο 3.5 εφαρμόζεται στις εισαγωγές και εξαγωγές προϊόντων μεταξύ της Ευρωπαϊκής Ένωσης, της Ιαπωνίας και της Θέουτα και Μελίγια.
 5. Η Θέουτα και η Μελίγια θεωρούνται ενιαίο έδαφος.
 6. Η τελωνειακή αρχή του Βασιλείου της Ισπανίας είναι υπεύθυνη για την εφαρμογή του παρόντος άρθρου στη Θέουτα και στη Μελίγια.
 ΑΡΘΡΟ 3.28
 Επιτροπή κανόνων καταγωγής και τελωνειακών θεμάτων
 1. Η επιτροπή κανόνων καταγωγής και τελωνειακών θεμάτων που συγκροτείται βάσει του άρθρου 22.3 (εφεξής στο παρόν κεφάλαιο «η επιτροπή») είναι υπεύθυνη για την αποτελεσματική εφαρμογή και τη λειτουργία του παρόντος κεφαλαίου, πέρα από τις άλλες αρμοδιότητες που προσδιορίζονται στο άρθρο 4.14 παράγραφος 1.
 2. Για τους σκοπούς του παρόντος κεφαλαίου, η επιτροπή έχει τα ακόλουθα καθήκοντα:
 α)
 την επανεξέταση και τη διατύπωση κατάλληλων συστάσεων, ανάλογα με τις ανάγκες, στη μεικτή επιτροπή σχετικά με τα εξής:
 i)
 την εφαρμογή και τη λειτουργία του παρόντος κεφαλαίου· και
 ii)
 τυχόν τροποποιήσεις των διατάξεων του παρόντος κεφαλαίου που προτείνονται από Μέρος·
 β)
 την κατάρτιση επεξηγηματικών σημειώσεων για τη διευκόλυνση της εφαρμογής των διατάξεων του παρόντος κεφαλαίου·
 γ)
 την οργάνωση της διαδικασίας διαβούλευσης που αναφέρεται στο άρθρο 3.24 παράγραφος 3· και
 δ)
 την εξέταση κάθε άλλου θέματος σχετικού με το παρόν κεφάλαιο που τυχόν θα συμφωνήσουν οι εκπρόσωποι των Μερών.
 ΑΡΘΡΟ 3.29
 Μεταβατικές διατάξεις για τα εμπορεύματα υπό διαμετακόμιση ή υπό αποθήκευση
 Οι διατάξεις της παρούσας συμφωνίας μπορούν να εφαρμόζονται σε προϊόντα τα οποία συμμορφώνονται με τις διατάξεις του παρόντος κεφαλαίου και τα οποία κατά την ημερομηνία έναρξης ισχύος της παρούσας συμφωνίας βρίσκονται είτε υπό διαμετακόμιση από το Μέρος εξαγωγής προς το Μέρος εισαγωγής είτε υπό τελωνειακό έλεγχο στο Μέρος εισαγωγής χωρίς την καταβολή εισαγωγικών δασμών και φόρων, υπό την προϋπόθεση της υποβολής της αίτησης υπαγωγής σε καθεστώς προτιμησιακής δασμολογικής μεταχείρισης που αναφέρεται στο άρθρο 3.16 προς την τελωνειακή αρχή του Μέρους εισαγωγής, εντός 12 μηνών από την εν λόγω ημερομηνία.
 ΚΕΦΑΛΑΙΟ 4
 ΤΕΛΩΝΕΙΑΚΑ ΘΕΜΑΤΑ ΚΑΙ ΔΙΕΥΚΟΛΥΝΣΗ ΤΩΝ ΕΜΠΟΡΙΚΩΝ ΣΥΝΑΛΛΑΓΩΝ
 ΑΡΘΡΟ 4.1
 Στόχοι
 Οι στόχοι του παρόντος κεφαλαίου είναι:
 α)
 η προαγωγή της διευκόλυνσης του εμπορίου των εμπορευμάτων που αποτελούν το αντικείμενο συναλλαγών μεταξύ των Μερών, με παράλληλη διασφάλιση αποτελεσματικών τελωνειακών ελέγχων,


text:
λαμβανομένης υπόψη της εξέλιξης των εμπορικών πρακτικών·
 β)
 η εξασφάλιση διαφάνειας όσον αφορά την τελωνειακή νομοθεσία και τις λοιπές σχετικές με το εμπόριο νoμοθετικές και κανονιστικές διατάξεις κάθε Μέρους και όσον αφορά τη συνέπειά τους με τα ισχύοντα διεθνή πρότυπα·
 γ)
 η διασφάλιση προβλέψιμης, συνεπούς και χωρίς διακρίσεις εφαρμογής από κάθε Μέρος της τελωνειακής του νομοθεσίας και των λοιπών σχετικών με το εμπόριο νoμοθετικών και κανονιστικών διατάξεών του·
 δ)
 η προώθηση της απλούστευσης και του εκσυγχρονισμού των τελωνειακών διαδικασιών και πρακτικών κάθε Μέρους·
 ε)
 η περαιτέρω ανάπτυξη τεχνικών διαχείρισης κινδύνων, προκειμένου να διευκολυνθεί το νόμιμο εμπόριο, παράλληλα με τη διασφάλιση της αλυσίδας εφοδιασμού του διεθνούς εμπορίου· και
 στ)
 η ενίσχυση της συνεργασίας μεταξύ των Μερών στον τομέα των τελωνειακών θεμάτων και της διευκόλυνσης των εμπορικών συναλλαγών.
 ΑΡΘΡΟ 4.2
 Πεδίο εφαρμογής
 1. Το παρόν κεφάλαιο εφαρμόζεται στα θέματα που αφορούν την τελωνειακή νομοθεσία, τις λοιπές-σχετικές με το εμπόριο νομοθετικές και κανονιστικές διατάξεις και τις γενικές διοικητικές διαδικασίες που σχετίζονται με το εμπόριο κάθε Μέρους, συμπεριλαμβανομένης της εφαρμογής τους στα εμπορεύματα τα οποία αποτελούν αντικείμενο συναλλαγών μεταξύ των Μερών, καθώς και της συνεργασίας μεταξύ των Μερών.
 2. Καμία διάταξη του παρόντος κεφαλαίου δεν επηρεάζει τα δικαιώματα και τις υποχρεώσεις Μέρους βάσει των κεφαλαίων 6 και 7.
 3. Σε περίπτωση σύγκρουσης ανάμεσα στο παρόν κεφάλαιο και στα κεφάλαια 6 ή 7, το κεφάλαιο 6 ή το κεφάλαιο 7 υπερισχύει στο μέτρο που υπάρχει η σύγκρουση.
 4. Το παρόν κεφάλαιο εφαρμόζεται χωρίς να θίγεται η εκπλήρωση των θεμιτών πολιτικών στόχων κάθε Μέρους και των υποχρεώσεών του που απορρέουν από διεθνείς συμφωνίες στις οποίες είναι συμβαλλόμενο μέρος, όσον αφορά την προστασία:
 α)
 της δημόσιας ηθικής·
 β)
 της ζωής ή της υγείας του ανθρώπου, των ζώων ή των φυτών·
 γ)
 των εθνικών θησαυρών που έχουν καλλιτεχνική, ιστορική ή αρχαιολογική αξία· ή
 δ)
 του περιβάλλοντος.
 5. Το παρόν κεφάλαιο εφαρμόζεται από κάθε Μέρος σύμφωνα με τις νομοθετικές και κανονιστικές του διατάξεις. Κάθε Μέρος χρησιμοποιεί τους διαθέσιμους πόρους του με τον κατάλληλο τρόπο για την εφαρμογή του παρόντος κεφαλαίου.
 ΑΡΘΡΟ 4.3
 Διαφάνεια
 1. Κάθε Μέρος εξασφαλίζει ότι η τελωνειακή του νομοθεσία και οι λοιπές σχετικές με το εμπόριο νομοθετικές και κανονιστικές διατάξεις του, καθώς και οι γενικές διοικητικές διαδικασίες του και οι σχετικές πληροφορίες γενικής εφαρμογής που σχετίζονται με το εμπόριο δημοσιεύονται και είναι διαθέσιμα σε κάθε ενδιαφερόμενο σε ευπρόσιτη μορφή, καθώς και, ανάλογα με την περίπτωση, μέσω του διαδικτύου.
 2. Κάθε Μέρος δημοσιεύει και καθιστά εύκολα προσιτή την τελωνειακή του νομοθεσία, τις λοιπές σχετικές με το εμπόριο νομοθετικές και κανονιστικές διατάξεις του, καθώς και τις γενικές διοικητικές διαδικασίες του που σχετίζονται με το εμπόριο όσο το δυνατόν νωρίτερα πριν από τη θέση τους σε ισχύ, προκειμένου να δίνεται η δυνατότητα σε κάθε ενδιαφερόμενο να εξοικειωθεί με τις εν λόγω διατάξεις και διαδικασίες, εκτός από την περίπτωση:
 α)
 επειγουσών περιστάσεων·
 β)
 ήσσονος σημασίας αλλαγών στις εν λόγω νομοθετικές και κανονιστικές διατάξεις ή γενικές διοικητικές διαδικασίες·
 γ)
 που η αποτελεσματικότητα των εν λόγω νομοθετικών και κανονιστικών διατάξεων ή η εκτέλεσή τους τίθεται σε κίνδυνο λόγω της προηγούμενης δημοσίευσης· ή


text:
δ)
 μέτρων απαλλαγής.
 3. Κάθε Μέρος ορίζει ένα ή περισσότερα κέντρα πληροφόρησης για την απάντηση εύλογων ερωτημάτων των ενδιαφερομένων σχετικά με θέματα που καλύπτονται στην παράγραφο 1. Τα κέντρα πληροφόρησης απαντούν σ' αυτές τις ερωτήσεις και παρέχουν κάθε σχετικό έντυπο και έγγραφο εντός εύλογης προθεσμίας την οποία ορίζει κάθε Μέρος.
 4. Κάθε Μέρος, ανάλογα με τις ανάγκες, προβλέπει τακτικές διαβουλεύσεις μεταξύ της τελωνειακής αρχής του και των άλλων αρμόδιων για το εμπόριο υπηρεσιών του και των εμπόρων ή άλλων ενδιαφερομένων που βρίσκονται στο έδαφός του.
 5. Οι πληροφορίες σχετικά με τα τέλη και τις επιβαρύνσεις δημοσιεύονται σύμφωνα με τις παραγράφους 1 και 2. Στις πληροφορίες αυτές περιλαμβάνονται τα τέλη και οι επιβαρύνσεις που θα επιβληθούν, ο λόγος επιβολής αυτών των τελών και των επιβαρύνσεων, η αρμόδια αρχή, καθώς και η χρονική στιγμή και ο τρόπος πληρωμής. Τα εν λόγω τέλη και οι επιβαρύνσεις επιβάλλονται μόνο μετά τη δημοσίευση των σχετικών πληροφοριών.
 ΑΡΘΡΟ 4.4
 Διαδικασίες για την εισαγωγή, την εξαγωγή και τη διαμετακόμιση
 1. Κάθε Μέρος εφαρμόζει την τελωνειακή νομοθεσία του και τις λοιπές σχετικές με το εμπόριο νομοθετικές και κανονιστικές διατάξεις του με τρόπο προβλέψιμο, συνεκτικό, διαφανή και χωρίς διακρίσεις.
 2. Κάθε Μέρος εξασφαλίζει ότι οι τελωνειακές του διαδικασίες:
 α)
 είναι συμβατές με τα διεθνή πρότυπα και τις συνιστώμενες πρακτικές που ισχύουν σε κάθε Μέρος στον τομέα των τελωνειακών διαδικασιών, όπως αυτά που έχουν θεσπιστεί υπό την αιγίδα του Παγκόσμιου Οργανισμού Τελωνείων (14) (εφεξής «ο ΠΟΤ»), συμπεριλαμβανομένων των ουσιωδών στοιχείων του πρωτοκόλλου τροποποίησης της διεθνούς σύμβασης για την απλούστευση και την εναρμόνιση των τελωνειακών καθεστώτων, η οποία συνήφθη στις Βρυξέλλες στις 26 Ιουνίου 1999, τη διεθνή σύμβαση για το εναρμονισμένο σύστημα περιγραφής και κωδικοποίησης των εμπορευμάτων, η οποία υπεγράφη στις Βρυξέλλες στις 14 Ιουνίου 1983, και το πλαίσιο προτύπων για την ασφάλεια και τη διευκόλυνση του παγκόσμιου εμπορίου του ΠΟΤ (εφεξής «το πλαίσιο SAFE»)·
 β)
 αποσκοπoύν στη διευκόλυνση του νόμιμου εμπορίου, λαμβανομένης υπόψη της εξέλιξης των εμπορικών πρακτικών, με παράλληλη διασφάλιση της συμμόρφωσης προς τις νομοθετικές και κανονιστικές διατάξεις του·
 γ)
 προβλέπουν αποτελεσματικά μέτρα επιβολής σε περίπτωση παραβιάσεων των νομοθετικών και κανονιστικών του διατάξεων σχετικά με τις τελωνειακές διαδικασίες, συμπεριλαμβανομένης της δασμοδιαφυγής και του λαθρεμπορίου· και
 δ)
 δεν περιλαμβάνουν υποχρεωτική χρησιμοποίηση εκτελωνιστών ή επιθεωρήσεις πριν από την αποστολή.
 3. Κάθε Μέρος θεσπίζει ή διατηρεί μέτρα ευνοϊκής μεταχείρισης όσον αφορά τους τελωνειακούς ελέγχους πριν από την παράδοση των εμπορευμάτων για τους εμπόρους ή τους οικονομικούς φορείς που πληρούν τα κριτήρια τα οποία καθορίζονται στις νομοθετικές και κανονιστικές διατάξεις του.
 4. Κάθε Μέρος προωθεί την ανάπτυξη και τη χρήση προηγμένων συστημάτων, συμπεριλαμβανομένων εκείνων που βασίζονται στις τεχνολογίες των πληροφοριών και των επικοινωνιών, για να διευκολύνει την ανταλλαγή ηλεκτρονικών δεδομένων μεταξύ εμπόρων ή οικονομικών φορέων και της τελωνειακής αρχής του και των άλλων αρμόδιων για το εμπόριο υπηρεσιών του.
 5. Κάθε Μέρος καταβάλλει προσπάθειες για την περαιτέρω απλούστευση και τυποποίηση των στοιχείων και των εγγράφων που απαιτούνται από την τελωνειακή αρχή του και από τις άλλες αρμόδιες για το εμπόριο υπηρεσίες του.
 ΑΡΘΡΟ 4.5
 Θέση των εμπορευμάτων σε ελεύθερη κυκλοφορία
 Κάθε Μέρος θεσπίζει


text:
ή διατηρεί τελωνειακές διαδικασίες οι οποίες:
 α)
 προβλέπουν την άμεση θέση των εμπορευμάτων σε ελεύθερη κυκλοφορία εντός χρονικής περιόδου όχι μεγαλύτερης εκείνης που απαιτείται για την εξασφάλιση της συμμόρφωσης προς τις νομοθετικές και κανονιστικές διατάξεις του·
 β)
 επιτρέπουν την εκ των προτέρων ηλεκτρονική υποβολή και επεξεργασία των εγγράφων και κάθε άλλης τυχόν απαιτούμενης πληροφορίας πριν από την άφιξη των εμπορευμάτων· και
 γ)
 επιτρέπουν τη θέση των εμπορευμάτων σε ελεύθερη κυκλοφορία πριν από τον τελικό καθορισμό των δασμών, φόρων, τελών και επιβαρύνσεων, υπό την προϋπόθεση της παροχής εγγύησης, εφόσον απαιτείται από τη νομοθεσία και τους κανονισμούς του, προκειμένου να διασφαλιστεί η τελική πληρωμή τους.
 ΑΡΘΡΟ 4.6
 Απλούστευση των τελωνειακών διαδικασιών
 1. Κάθε Μέρος καταβάλλει προσπάθειες προς την κατεύθυνση της απλούστευσης των απαιτήσεων και των διατυπώσεών του για τελωνειακές διαδικασίες, ώστε να μειωθεί ο χρόνος και το κόστος για τους εμπόρους ή τους οικονομικούς φορείς, συμπεριλαμβανομένων των μικρών και μεσαίων επιχειρήσεων.
 2. Κάθε Μέρος θεσπίζει ή διατηρεί σε ισχύ μέτρα τα οποία επιτρέπουν στους εμπόρους ή οικονομικούς φορείς που πληρούν τα κριτήρια τα οποία καθορίζονται στις νομοθετικές και κανονιστικές διατάξεις του να επωφεληθούν από περαιτέρω απλούστευση των τελωνειακών διαδικασιών. Η εν λόγω απλούστευση μπορεί να επιτρέπει την περιοδική διασάφηση για τον καθορισμό και την πληρωμή των δασμών και φόρων που καλύπτουν πολλαπλές εισαγωγές εντός συγκεκριμένης περιόδου, μετά τη θέση των εμπορευμάτων σε ελεύθερη κυκλοφορία.
 3. Κάθε Μέρος θεσπίζει ή διατηρεί σε ισχύ προγράμματα τα οποία παρέχουν τη δυνατότητα στους οικονομικούς φορείς που πληρούν τα κριτήρια τα οποία καθορίζονται στις νομοθετικές και κανονιστικές διατάξεις του να επωφεληθούν περαιτέρω από την απλούστευση που αναφέρεται στην παράγραφο 2 ή να έχουν ευκολότερη πρόσβαση σ' αυτήν.
 ΑΡΘΡΟ 4.7
 Εκ των προτέρων αποφάσεις
 1. Κάθε Μέρος εκδίδει, μέσω της τελωνειακής αρχής του, μια εκ των προτέρων απόφαση με την οποία ορίζεται η μεταχείριση που προβλέπεται για τα εν λόγω εμπορεύματα. Η απόφαση αυτή εκδίδεται σε εύλογο και χρονικά προσδιορισμένο διάστημα για τον αιτούντα που έχει υποβάλει γραπτή αίτηση, η οποία μπορεί να έχει υποβληθεί και σε ηλεκτρονική μορφή, και περιέχει όλες τις απαραίτητες πληροφορίες σύμφωνα με τις νομοθετικές και κανονιστικές διατάξεις του Μέρους που την εκδίδει.
 2. Η εκ των προτέρων απόφαση καλύπτει τη δασμολογική κατάταξη των εμπορευμάτων, την καταγωγή των εμπορευμάτων, συμπεριλαμβανομένου του χαρακτηρισμού τους ως καταγόμενων εμπορευμάτων βάσει του κεφαλαίου 3, και κάθε άλλο θέμα που τυχόν συμφωνήσουν τα Μέρη, ιδίως όσον αφορά την κατάλληλη μέθοδο ή τα κριτήρια που πρέπει να χρησιμοποιούνται για τον καθορισμό της δασμολογητέας αξίας των εμπορευμάτων.
 3. Με την επιφύλαξη τυχόν απαιτήσεων εμπιστευτικότητας που προβλέπουν οι νομοθετικές και κανονιστικές του διατάξεις, κάθε Μέρος μπορεί να δημοσιεύει τις εκ των προτέρων αποφάσεις του, μεταξύ άλλων μέσω του διαδικτύου.
 ΑΡΘΡΟ 4.8
 Προσφυγή και επανεξέταση
 1. Κάθε Μέρος εξασφαλίζει το δικαίωμα προσφυγής ή επανεξέτασης για κάθε πρόσωπο το οποίο είναι αποδέκτης διοικητικής απόφασης της τελωνειακής αρχής ή άλλης αρμόδιας για το εμπόριο υπηρεσίας του εν λόγω Μέρους.
 2. Η προσφυγή ή η επανεξέταση περιλαμβάνει:
 α)
 διοικητική προσφυγή ή επανεξέταση από διοικητική αρχή η οποία είναι ανώτερη ή ανεξάρτητη από τον υπάλληλο ή την